amanoisuno/poet huggingface dataset:
兵要望江南 占怪第二十三（京本作「占怪象第十四」○四十四首） 四十一 易靜
軍器甲，夜後更生光。折毀月形方上窖，離營百步正相當，遠去更宜長（辛本作「良」）。
兵要望江南 占怪第二十三（京本作「占怪象第十四」○四十四首） 四十二 易靜
風不起，旗號自飛揚。前指敵軍幷陣次，必當我勝用心腸，得勝早回鄉。。
兵要望江南 占怪第二十三（京本作「占怪象第十四」○四十四首） 四十三 易靜
臨陣次，馬匹忽然驚。欲悚欲慊多退縮，牽纏不動自遲情，回首免軍驚。
兵要望江南 占怪第二十三（京本作「占怪象第十四」○四十四首） 四十四 易靜
占怪異，說與衆賢知。正是一人行踏處，當逢奇異怪逢爲，兵衆豈無知。
兵要望江南 禳厭第二十四（京本作「占厭禳第十九」○十三首） 一 易靜
禳厭法，其理事情深。首異諸般奇異怪，或逢要日要時辰，厭法要精明。
兵要望江南 禳厭第二十四（京本作「占厭禳第十九」○十三首） 二 易靜
軍行日，春正及春分。須用長鎗前列（京本作「作」）勝，次排弓弩在中軍，決勝定須聞。
兵要望江南 禳厭第二十四（京本作「占厭禳第十九」○十三首） 三 易靜
軍行日，立夏至皆同。令下三軍諸將士，須排戈戟作先鋒，將士定英雄。
兵要望江南 禳厭第二十四（京本作「占厭禳第十九」○十三首） 四 易靜
軍行日，秋始與秋分。金氣旺時須要順，先持弓矢向前行（京本作「存」），得勝遠方聞。
兵要望江南 禳厭第二十四（京本作「占厭禳第十九」○十三首） 五 易靜
軍行日，凜冽正當冬。得氣一陽回一候，首令刀劍向前衝，舉戰得全功。
兵要望江南 禳厭第二十四（京本作「占厭禳第十九」○十三首） 六 易靜
東方陣，角姓七人從。純着青衣青隊伏，青旗青（京本作「驄」）馬作先鋒，木陣號青龍。
兵要望江南 禳厭第二十四（京本作「占厭禳第十九」○十三首） 七 易靜
南方陣，徴姓最爲雄。七箇赤衣乘赤馬，赤旗招動號長空，朱雀陣先鋒。
兵要望江南 禳厭第二十四（京本作「占厭禳第十九」○十三首） 八 易靜
西方陣，商姓白衣兵。七箇健兒乘白馬，白旗獨角（京本作「却」）引前程（京本作「行」），爲首向先行（京本作「前征」）。
兵要望江南 禳厭第二十四（京本作「占厭禳第十九」○十三首） 九 易靜
北方陣，羽姓顯然明。騅馬烏衣如北斗，黑旗玄武隊前行，賊將勢摧傾。
兵要望江南 禳厭第二十四（京本作「占厭禳第十九」○十三首） 十 易靜
中央陣，宮姓要黃衣。七箇黃旗黃色馬，勾陣大將助堪依，敵國定橫屍。
兵要望江南 禳厭第二十四（京本作「占厭禳第十九」○十三首） 十一 易靜
凡行陣，甲子甲辰申（京本作「寅辰」）。三箇甲頭旬日內，前驅（辛本、川本作「祛」、京本作「行」）天馬擺令真，整頓要辛勤。
兵要望江南 禳厭第二十四（京本作「占厭禳第十九」○十三首） 十二 易靜
凡行陣，甲午甲寅（京本作「申」）旬。甲戌都來爲一處，當時（京本作「持」）刀劍在前行，其陣勒來兵。。
兵要望江南 禳厭第二十四（京本作「占厭禳第十九」○十三首） 十三 易靜
揚兵吉（京本作「禳兵告」），頓在（辛本、川本、京本作「須向」）九天方。諸惡不成加喜氣。更宜上將見恩光，安得（京本作「將」）有乖張。（《太乙式》云：「九天之上，可以陳兵，九地之下，可以潛伏。」）。
兵要望江南 占夢第二十五（京本列第十三○九首） 一 易靜
凡占夢，本出自微茫。得一夢來三事應，方知凶吉爲君張，神魄預知祥。
兵要望江南 占夢第二十五（京本列第十三○九首） 二 易靜
將軍夢，雲外見飛龍。急去戰時須獲捷，不過三（辛本、川本作「百」）日帝王封，位顯立奇功。
兵要望江南 占夢第二十五（京本列第十三○九首） 三 易靜
將軍夢，魚變作蛟龍。百戰自然皆百勝，相敵來捉必無凶，大將職加封。
兵要望江南 占夢第二十五（京本列第十三○九首） 四 易靜
將軍夢，打（辛本、川本、京本作「大」）鼓大聲鳴。小鼓小聲（京本作「鳴」）軍小勝，不鳴固守莫先（京本作「前」）征，勝負取其聲。
兵要望江南 占夢第二十五（京本列第十三○九首） 五 易靜
將軍夢，夢得大魚形。若得小魚軍（京本作「兵」）小勝，電光霹靂主軍鳴（辛本、川本、京本作「驚」），此象最爲靈。
兵要望江南 占夢第二十五（京本列第十三○九首） 六 易靜
將軍夢，見水及（京本作「夢見汲」）波濤。或（京本作「忽」）與敵人相角（京本作「爭」）競，須來挑（京本作「排」）戰莫輕交，堅守我門橋。
兵要望江南 占夢第二十五（京本列第十三○九首） 七 易靜
將軍夢，天上作雷鳴。破敵勤（辛本、川本、京本作「擒」）王有（京本作「看」）此兆，無（京本作「不」）拘明（辛本、川本、京本作「月」）暗與陰晴，擁（京本作「勇」）士向前程（京本作「征」）。
兵要望江南 占夢第二十五（京本列第十三○九首） 八 易靜
將軍夢，身涉大高山。遇戰必贏功顯著，相逢敵戰（京本作「鬬敵」）急攻殘，莫放片時間。
兵要望江南 占夢第二十五（京本列第十三○九首） 九 易靜
將軍夢，夢見大舟船。順水順風帆幔順，戰之獲捷獨爲先，快樂（辛本、川本作「不爾」）似神仙。。
兵要望江南 《周易》占候第二十六（三十七首） 一 易靜
聖人造，作《易》變爻辭。擲卦要知凶與吉，切須盥手動占儀，懇意合天機。
兵要望江南 《周易》占候第二十六（三十七首） 二 易靜
凡占《易》，動靜卦爻裝。先辨剛柔分彼我，更分主客要知當，決勝自昭彰。
兵要望江南 《周易》占候第二十六（三十七首） 三 易靜
論主客，後舉我爲尊。旗底（辛本、川本作「低」）住坐並爲主，先身行者號爲賓，此理甚分明。
兵要望江南 《周易》占候第二十六（三十七首） 四 易靜
入他國，我即論爲（辛本、川本作「其」）賓。若是他來攻我寨，我爲主（辛本、川本作「賓」）者汝爲賓（辛本、川本作「尊」），此理合天文。
兵要望江南 《周易》占候第二十六（三十七首） 五 易靜
凡占《易》，先論六親方。大煞彼鄉（辛本、川本作「大謹五鄉」）比和尅，應殺世主總漂揚，官鬼子孫量。
兵要望江南 《周易》占候第二十六（三十七首） 六 易靜
彼與我，子鬼取爲先。子孫旺相吾軍勝，鬼爻囚死彼（辛本、川本作「復」）遭愆，反此亦如然。
兵要望江南 《周易》占候第二十六（三十七首） 七 易靜
世爲我，應象便爲他。世尅應兮當我勝，應爻尅世我無家，比者各安家。
兵要望江南 《周易》占候第二十六（三十七首） 八 易靜
內卦我，外卦屬他邦。內尅外時無大損（辛本、川本作「攢捷」），子孫發動急旋（辛本、川本作「施」）張，大戰我軍強。
兵要望江南 《周易》占候第二十六（三十七首） 九 易靜
官爻動，却在內爻興。若在子孫傍發動，未（辛本、川本作「雖」）來攻我不曾贏，彼敗怎回程？（凡占戰，世爲我，應爲他；內爲我，外爲他；子爲我，官爲他；比和者吉。）。
兵要望江南 《周易》占候第二十六（三十七首） 十 易靜
子孫動，有氣甚分明。我若撃他全獲捷，他來攻我敗無門，我將立功勳。
兵要望江南 《周易》占候第二十六（三十七首） 十一 易靜
占賊信，官鬼上二爻。無氣動居爻五六，雖然已動不相遭，賊衆自（辛本、川本作「再」）回巢。
兵要望江南 《周易》占候第二十六（三十七首） 十二 易靜
占賊信，鬼發內三中。或是官爻生有氣，賊軍來速在逡巡，急備點三軍。
兵要望江南 《周易》占候第二十六（三十七首） 十三 易靜
占賊興，卦裏子孫興。六位官爻全不見，話中空自說來情，不見信和音。。
兵要望江南 《周易》占候第二十六（三十七首） 十四 易靜
占賊信，應動是（辛本、川本作「世」）爲他。其賊來時須（辛本、川本作「雖」）是到，到時攻我將須拿，來將喪黃沙。
兵要望江南 《周易》占候第二十六（三十七首） 十五 易靜
占賊信，兄弟動如何。三四爻中他（辛本、川本作「我」）尅我，逡巡來到不蹉跎，到後却安和。
兵要望江南 《周易》占候第二十六（三十七首） 十六 易靜
占賊信，父母主文書。若遇吉神天喜位，朝廷加祿永安和，賊智設機多。
兵要望江南 《周易》占候第二十六（三十七首） 十七 易靜
占賊信，卦象動妻財。天喜來交爻已動，若來相戰見兵乖，我將得和諧。
兵要望江南 《周易》占候第二十六（三十七首） 十八 易靜
凡占《易》，奇偶與剛柔。陽爻爲九陰爻六，陽爻多衆我須周，柔少我（辛本作「彼」）軍憂。
兵要望江南 《周易》占候第二十六（三十七首） 十九 易靜
入他境，我却用官爻。官旺子孫休我勝，若煞反此少功勞，術士自詳消。
兵要望江南 《周易》占候第二十六（三十七首） 二十 易靜
入他國，大要看財鄉。子動才興皆出現，處處獲捷有衣糧，飽賞喜還鄉。
兵要望江南 《周易》占候第二十六（三十七首） 二十一 易靜
爻上見，無鬼又無孫。但有應方幷世上，以應爲他我世軍，此克定軍情。
兵要望江南 《周易》占候第二十六（三十七首） 二十二 易靜
世爻旺，若尅應爻宮。速便提兵前去吉，自知天助喜重重，主將得奇功。
兵要望江南 《周易》占候第二十六（三十七首） 二十三 易靜
兄獨發，有寇伏埋藏。且莫提兵行遠路，急行前必有驚惶，不信見灾（辛本、川本作「遭」）殃。
兵要望江南 《周易》占候第二十六（三十七首） 二十四 易靜
財（辛本、川本作「賊」）爻動，便是我軍糧。出國尋糧我軍旺（辛本、川本作「財旺發」），無財難（辛本、川本作「雖」）旺恐饑荒，仔細好推詳（辛本、川本作「半敵遇空亡」）。
兵要望江南 《周易》占候第二十六（三十七首） 二十五 易靜
世若墓，我軍且默（辛本、川本作「執」）屯。應爻被尅休囚位，來軍必敗損人兵，我衆喜忻忻。
兵要望江南 《周易》占候第二十六（三十七首） 二十六 易靜
官臨火，尅我應（辛本、川本作「慮」）偷營。水立官鄉休立寨，土臨官鬼四方兵，不可（辛本、川本作「一」）亂提兵。
兵要望江南 《周易》占候第二十六（三十七首） 二十七 易靜
木官（辛本、川本作「宮」）旺，必定有雄兵。金火不宜臨世應，兩家流血定交爭，火鬼劫吾營（辛本、川本作「軍」）。
兵要望江南 《周易》占候第二十六（三十七首） 二十八 易靜
兄爻尅，防奪我軍糧。水動舟車火營寨，文書父母合穹蒼（辛本、川本作「倉場」），嚴令下兒郎。。
兵要望江南 《周易》占候第二十六（三十七首） 二十九 易靜
爻辭位，九六號陰陽。中半自然皆相守，比和世應兩無傷，各自主刀鎗。
兵要望江南 《周易》占候第二十六（三十七首） 三十 易靜
外卦靜，內動見兄爻。空亡臨象虛驚事，更兼不定事無毫，固守且平交。
兵要望江南 《周易》占候第二十六（三十七首） 三十一 易靜
歸魂卦，三四動爻凶。若制鬼爻凶轉遂（辛本、川本作「隊」），若逢天喜好回軍，不久却抽兵。
兵要望江南 《周易》占候第二十六（三十七首） 三十二 易靜
《易》之位，六親與五鄉。外卦世爻子孫旺，三般有氣我無傷，勿要落空亡。
兵要望江南 《周易》占候第二十六（三十七首） 三十三 易靜
凡占課，內動外平安。動爻無鬼虛驚恐，內爻凶（辛本、川本作「兄」）動稔凶張，術者細參詳。
兵要望江南 《周易》占候第二十六（三十七首） 三十四 易靜
外卦動，內卦動興爻。內外動爻俱動發，若然我戰動鎗刀，大戰殺聲高。
兵要望江南 《周易》占候第二十六（三十七首） 三十五 易靜
鬼爻旺，三四動交爻。定主賊兵侵我陣，急須回首莫相交，動則我軍咷。
兵要望江南 《周易》占候第二十六（三十七首） 三十六 易靜
四德用，其課我軍強。春占雷巽寅卯木，夏火巳午得離鄉，此理要知詳（辛本、川本作「當」）。
兵要望江南 《周易》占候第二十六（三十七首） 三十七 易靜
秋乾位，申酉喜逢臨（辛本、川本作「相逢」）。三冬亥子坎宮卦，土旺用事艮和坤，丑未辰戌冲（辛本、川本作「辰中」）。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 一 易靜
太乙式，逆順論陰陽。五日六時成一局，八門九曜遂（辛本、川本作「逐」）時當，凶吉利門方。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二 易靜
爲術者，太乙式（辛本、川本作「遁」）須知。起造凶喪須得此，出行蒞任動兵機，用者得便宜。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 三 易靜
出軍日，出門向何方。開休生門三路吉（川本作「吉路」），一奇臨合自然良，主將得安康。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 四 易靜
乙丙丁，名曰是三奇。天上若臨三吉路，自然神助合天機，任（辛本、川本作「恁」）往莫憂疑。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 五 易靜
九星位，當位（辛本、川本作「住」）八宮方。惟有中官寄在二，術人運式細消詳，依此我軍強。。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 六 易靜
甲加丙，龍反首（京本、川本作「首反」）爲先。丙甲相臨鳥跌穴，時中得此自然全，得勝凱歌旋。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 七 易靜
太乙遁，月奇合生門。下有六丁加臨者，此時攝政顯公卿，上策進書呈。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 八 易靜
開門合，日奇六七（辛本、川本作「乙」）方。此爲地遁安營吉，藏兵設伏免憂殃，所獻日精長（川本作「良」）。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 九 易靜
星奇合，休門有蔭人。舉善薦賢求猛將，和仇說敵哲明言，此法合先賢。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十 易靜
月奇合，生門見九天。祭禱神祇行聖術，布仇（辛本、川本作「籌」）作法此間言，神遁不虛傳。（生門月奇合，得九天所臨之位，謂「神遁」。宜作布籌，行聖術，祭神祇。）。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十一 易靜
日奇合，九地見開門。探審賊機揚虛陣，遙虛設假利偷營，鬼遁隱神兵。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十二 易靜
日休幷，九地上加臨。龍遁祭龍宜水戰，祈求雨澤（辛本、川本作「求」）奏天庭。掩敵有才能。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十三 易靜
生門下，辛儀艮位安。此處一方爲虎遁，招安反賊討交關，將帥總平安。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十四 易靜
論雲遁，龍走有奇門。便把鐵礫噴噀酒，令軍佈（辛本、川本作「仰」）望必昇平，雲遁自相陳。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十五 易靜
論風遁，白虎號張狂。運式天星加地乙，祭風起順祝吾邦，此理合天蒼。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十六 易靜
九天上，大利我軍陳。九地伏藏宜密事，逃潛六合避凶星，隱伏喜忻情。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十七 易靜
五不過（辛本、川本作「遇」），甲午丙從辰。乙日已時丁日卯，更兼戌日在於寅，都是忌行軍。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十八 易靜
五不撃，第一九天方。九地直符直使位，生門通兵（辛本、川本作「共」）五般傷，此法遁中藏。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 十九 易靜
六儀刑，謀事總難成。遇着此時遭失陷，奇門雖有也難生（川本作「禁」），大忌用兵行。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十 易靜
子符使，都忌在三宮。戌怕冲（辛本、川本作「坤」）宮申在艮，午離酉巽必爲凶，寅與甲辰同。。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十一 易靜
三奇墓，課是沒（辛本、川本作「設」）人多。好事中間須減（辛本、川本作「滅」）力，奇門雖（辛本、川本作「須」）遇也難過，固守免蹉跎。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十二 易靜
乙奇墓，未上望坤方。丙奇（辛本、川本作「其」）戍地酉中是，丁奇同位戌乾（辛本、川本作「朝」）張，都是審明方。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十三 易靜
三奇將，游在六儀中。子庚丑辛寅乾上，卯壬爲例順行蹤，八方四維宮。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十四 易靜
六癸丁，天網四張時。舉用所謀皆不定，周天網者有高低，坎地一宮隨。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十五 易靜
如急難，事速要（辛本、川本作「爲」）逃之。刀刃對肩居左右，行過六十步無疑，此事要君知。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十六 易靜
開門照，六戊（辛本、川本作「戌」）合奇門。前程（辛本、川本作「門」）貴客相伏（辛本、川本作「扶」）助，陰人酒肉待相迎，拜訪喜忻忻。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十七 易靜
休門外，喜笑得錢財。出門（辛本、川本作「外」）三旬五十里，蛇鼠陰人及小孩，出外免無厄（辛本、川本作「定無災」）。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十八 易靜
生門上，三奇合此門。公吏官人生紫皂，逢之軍馬六三程，特應與軍門。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 二十九 易靜
傷門內，捕盜可移趨。杜門有難前潛吉，景門凡事不安居，獻策稍通疎。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 三十 易靜
死門上，攻戰莫（辛本、川本作「要」）逢之。出臘（辛本、川本作「獵」）更宜朝北（辛本、川本作「此」）向，若還征戰賊亡威（辛本、川本作「滅」），決勝要逢之。
兵要望江南 太乙式第二十七（本門中「太乙」二字，辛本、川本皆作「天乙」○三十一首） 三十一 易靜
驚門路，捕盜捉逃亡。出行一二十里路，路道不通鵲噪狂，論訟喜公方。
兵要望江南 占六壬第二十八（京本列第十七○四十五首） 一 易靜
看行動，只取（京本作「在」）日辰推。若在貴人前實是（京本作「是實」），三傳同去此（辛本、川本作「此去」）無（京本作「此不須」）疑，反此却難移。
兵要望江南 占六壬第二十八（京本列第十七○四十五首） 二 易靜
看天馬，辰戌亦同前。（京本注：「魁罡也。」）若在支干（京本作「干支」）應空（辛本、川本、京本作「定」）發，更還加季不（京本作「主」）留連，人馬鬧（京本作「更」）喧喧。
兵要望江南 占六壬第二十八（京本列第十七○四十五首） 三 易靜
占虛實，後六作天空。若在干支虛事定，天空爲煞最朦朧，虛妄禍（辛本、川本作「更」、京本作「更望更」）重重。
兵要望江南 占六壬第二十八（京本列第十七○四十五首） 四 易靜
占主客，勝負蚤須知。甲乙丙丁幷戊子（辛本、川本作「己」、京本作「字」），陽時出戰主凶危，此事決（京本作「定」）無疑。
兵要望江南 占六壬第二十八（京本列第十七○四十五首） 五 易靜
占宿次，今夜定如何。太乙天罡太衝上，支干見者恐奔過（京本作「波」），準（辛本、川本、京本作「整」）備禦兵戈（京本作「預防他」）。
兵要望江南 占六壬第二十八（京本列第十七○四十五首） 六 易靜
看歲月，沖破時（辛本、川本、京本作「下」）推之。上將行年居此位（辛本、川本、京本作「下」），師行（辛本、京本作「侯」）身必有凶危，禳厭始無虧。（月將加所得之時，看支干上見魁罡星者主驚潰。將帥行年上見魁罡者宜禳之。）。
兵要望江南 占六壬第二十八（京本列第十七○四十五首） 七 易靜
看六害，用將及傳中。若見定知他捷（京本作「健」）利，更兼惡（京本作「月」）將定重凶，不鬬却無凶（京本作「爲雄」）。
兵要望江南 占六壬第二十八（京本列第十七○四十五首） 八 易靜
後三五，前四將年辰。若被日衝兼被（辛本、川本作「破」）害，被刑之（辛本、川本作「亡」）者負於人，好記認爲真。
兵要望江南 占六壬第二十八（京本列第十七○四十五首） 九 易靜
參詳取，太歲頭上（京本作「上頭」）神。若尅貴（京本作「能責」）人虛詐事，太陰六合（辛本、川本作「後」、京本作「神后」）僞爲（京本作「非」）真，防備見傷人。
兵要望江南 占六壬第二十八（京本列第十七○四十五首） 十 易靜
聞賊去，大吉是其元。若在干（辛本、川本、京本作「前」）時應末去，若臨干（辛本、川本、京本作「賊」）後是虛傳，勿聽此狂言。
兵要望江南 占六壬第二十八（京本列第十七○四十五首） 十一 易靜
他軍走（京本作「是」），虛實（辛本、川本、京本作「的」）好參陳。神克日辰天馬併，傳揚定去必無人，此兆決然真。。
兵要望江南 占六壬第二十八（京本列第十七○四十五首） 十二 易靜
經險路，惟是（京本作「則」、辛本、川本作「爲則」）忌天罡。加孟前行喜（辛本、川本、京本作「應」）不喜，罡臨四仲己中傷，加季後（京本作「復」）逃亡。
兵要望江南 占六壬第二十八（京本列第十七○四十五首） 十三 易靜
兵行次，四季獄神凶。春卯（京本注：「夏午。」）順（京本注：「四季。」）雷（京本作「來」）居震位，辰年艮（京本作「日辰年」）上忌相逢，臨着失勳功。
兵要望江南 占六壬第二十八（京本列第十七○四十五首） 十四 易靜
遊都將，併殺又重傷。若遇德鄉神幷合（京本、辛本、川本作「神幷合將」），加臨不尅又加（京本作「有嘉」）祥，降虜我軍強。
兵要望江南 占六壬第二十八（京本列第十七○四十五首） 十五 易靜
遊都將，克日至行年。約束（京本作「若屬」）我軍牢固守，若（辛本、川本作「莫」）教見陣必遭愆（京本作「邅」），不鬬却爲賢。
兵要望江南 占六壬第二十八（京本列第十七○四十五首） 十六 易靜
主年上，須要克遊都。克得此宮爲大勝，多應擒捉賊（京本作「客」）酋徒，半虜半降誅。
兵要望江南 占六壬第二十八（京本列第十七○四十五首） 十七 易靜
遊都將，玄武與勾陳。白虎年將須穩審（辛本、川本作「害」），休囚絕氣不傷人，旺相却（京本作「即」）殘身。
兵要望江南 占六壬第二十八（京本列第十七○四十五首） 十八 易靜
玄武將，斷例與前同。無克後三皆大勝，後三來（京本作「未」）克主皆凶，却是（京本作「試」）審其中。
兵要望江南 占六壬第二十八（京本列第十七○四十五首） 十九 易靜
勾陳將，忌克主行年。若克行年多敗死，行年無（京本作「多」）克見勳全，審細去參詮。（勾陳克玄武，主勝。）。
兵要望江南 占六壬第二十八（京本列第十七○四十五首） 二十 易靜
凶神將，又克主行年。若遇行年克前四，此是交戰（京本作「勝」）勝當先，喜躍信（京本作「作」）超（辛本、川本作「趨」）前。
兵要望江南 占六壬第二十八（京本列第十七○四十五首） 二十一 易靜
軍勝負，六害卦中凶。更作惡神幷惡將，直須固守候時（辛本、川本、京本作「晴」）風，懼（辛本、川本、京本作「俱」）慎莫前沖。
兵要望江南 占六壬第二十八（京本列第十七○四十五首） 二十二 易靜
遊都將，臨日在如今。辰上見之明日是，支干不見（辛本、川本作「是」）用前神，三二是朝迍。。
兵要望江南 占六壬第二十八（京本列第十七○四十五首） 二十三 易靜
聞賊去，仔細驗天罡。若在孟方猶未去，忽然加仲已商量，加季發他鄉。
兵要望江南 占六壬第二十八（京本列第十七○四十五首） 二十四 易靜
三傳將，遙日（辛本、川本、京本作「見」）覓支干。將見支干休進戰，三神被克我軍（京本作「神」）安，必獲彼旗旛。
兵要望江南 占六壬第二十八（京本列第十七○四十五首） 二十五 易靜
課中惡，忌見戰雌神。傳送是春登明夏，秋寅冬巳愛傷人，日與喜神親（京本作「發動愈重迍」）。
兵要望江南 占六壬第二十八（京本列第十七○四十五首） 二十六 易靜
行軍（京本作「兵」）課，惟有伏吟時。兵伏自然軍勿進，預憂中道有儉（京本作「陰」）奇，審課要知機。
兵要望江南 占六壬第二十八（京本列第十七○四十五首） 二十七 易靜
行兵（京本作「軍」）課，切忌反吟凶。若遇喜神應解退，惡神立敗禍來衝。反覆我軍中。
兵要望江南 占六壬第二十八（京本列第十七○四十五首） 二十八 易靜
熒惑煞，只是丙丁神。加在金方兵已退，亦無征戰不傷人，發動愈重迍（京本作「日與喜神親」）。
兵要望江南 占六壬第二十八（京本列第十七○四十五首） 二十九 易靜
看課內，太白是庚辛。若在東方奸賊至，天罡加孟急（京本作「疾」）如神，警備要專勤。
兵要望江南 占六壬第二十八（京本列第十七○四十五首） 三十 易靜
課中聖，惟是戰雄併。四季孟神雄將位（與戰對沖是也），若居喜將得相生，旺相更爲榮。
兵要望江南 占六壬第二十八（京本列第十七○四十五首） 三十一 易靜
看課上，與下要相生。上克下兮須損失，逢占惡將（京本作「要逢虛將」）必須驚，喜（京本作「吉」）將喜無爭。
兵要望江南 占六壬第二十八（京本列第十七○四十五首） 三十二 易靜
何煞重，天狗是其殃。無殺福神相次惡，天雷併者是（京本作「也」）無妨，三殺可商量（京本作「參商」）。
兵要望江南 占六壬第二十八（京本列第十七○四十五首） 三十三 易靜
勾陳將，玄武共相親。帶煞併加爲惡煞，若逢相克不宜軍（京本作「君」），有煞便相侵。
兵要望江南 占六壬第二十八（京本列第十七○四十五首） 三十四 易靜
三刑內，最惡是天罡。或是季兮爲日上，沖加四煞必相傷，夜即恐驚忙（京本作「亡」。魁罡臨日，主大將死，臨辰，主小將死，日辰俱臨，俱死。）。
兵要望江南 占六壬第二十八（京本列第十七○四十五首） 三十五 易靜
課驚怖，日上細尋推。辰巳太沖加日上，若逢蛇雀見凶危，復手也如之。（大吉加日，宜急去，不可住，辰上見太沖，夜必有風雨，若神後太乙加日辰，夜有賊盜。旺相必見，無氣則不見。）。
兵要望江南 占六壬第二十八（京本列第十七○四十五首） 三十六 易靜
課驚怖，辰巳卯三辰。無殺相併天馬併，用之發課不宜人，虛殺總相親。。
兵要望江南 占六壬第二十八（京本列第十七○四十五首） 三十七 易靜
移伏起，陽日在中傳。陰則未傳君記取，覺知如此見由緣，照處是推源。
兵要望江南 占六壬第二十八（京本列第十七○四十五首） 三十八 易靜
欲捕捉，玄武定三傳。相克三傳皆捉得，相生不克是無緣，好記不虛言。
兵要望江南 占六壬第二十八（京本列第十七○四十五首） 三十九 易靜
三傳克，克日易前擒。快（京本作「決」）出疾行方始得，奸人移伏恐軍侵，離日却難尋。
兵要望江南 占六壬第二十八（京本列第十七○四十五首） 四十 易靜
傳課中（京本作「內」），蛇雀與勾陳。蛇主虛驚雀主火，亦兼音信又公文。仔細好推論。
兵要望江南 占六壬第二十八（京本列第十七○四十五首） 四十一 易靜
傳白虎，相克戰傷人。無氣不傷途死損，天空依舊（京本作「積」）是空陳，旺處是窮貧。
兵要望江南 占六壬第二十八（京本列第十七○四十五首） 四十二 易靜
占行路，逐日定占之。有氣青龍並六合，錢財倉庫定無疑，多獲綵縑持。
兵要望江南 占六壬第二十八（京本列第十七○四十五首） 四十三 易靜
將一二，兼持（京本作「赤」）忌勾陳。若見後三幷五六，因爲發卦不宜軍，進步必遭迍。
兵要望江南 占六壬第二十八（京本列第十七○四十五首） 四十四 易靜
將軍吏，支干審占之。大吉小吉支干上，天罡加孟以同推，不戰兩無疑。
兵要望江南 占六壬第二十八（京本列第十七○四十五首） 四十五 易靜
後五六，即是我軍傷。六帥有人虛詐說，日辰不克也無妨，克日不宜良。
兵要望江南 醫方第二十九（十六首） 一 易靜
衆軍聚，駐札已經時。多有相蒸人（辛本、川本作「多」）氣鬱，使軍疫瘴見灾危，一一與君知。
兵要望江南 醫方第二十九（十六首） 二 易靜
如瘴氣，鶻骨火燒將。便去上風焚此物，衆人聞此滅灾殃，從此得安康。
兵要望江南 醫方第二十九（十六首） 三 易靜
轉筋脚，急去使生薑。新水一鍾煎五合，飲之即去總無妨，主將記心腸。
兵要望江南 醫方第二十九（十六首） 四 易靜
金刃重，速翦馬牛毛。二件一同燒作末，敷之血止自然消，皮血便堅牢。
兵要望江南 醫方第二十九（十六首） 五 易靜
金傷者，香白芷爲靈。細嚼噀敷瘡口上，更將暖酒飲七分（辛本作「酒下七分功」），細說與君聽。
兵要望江南 醫方第二十九（十六首） 六 易靜
金傷者，甚渴急（辛本作「即」）非常。切忌休將水與飲，飲之必定有乖張，肥膩即無妨。。
兵要望江南 醫方第二十九（十六首） 七 易靜
金傷處，傷腦及天蒼（辛本作「倉」）。臂中脈跳幷心內，鳩尾五臟小腹胱。醫者不能當。
兵要望江南 醫方第二十九（十六首） 八 易靜
金傷者，腦髓出非常。頸咽喉中聲沸者，兩目直視痛難當，血似水流（辛本作「泉」）塘。（似此，皆不治而難醫也。）。
兵要望江南 醫方第二十九（十六首） 九 易靜
金瘡法，閒時備急方。五月五日平明節，採其諸草搗成漿，石灰共作湯。
兵要望江南 醫方第二十九（十六首） 十 易靜
遭毒箭，更兼馬汗方。大頭蝱蟲端午取，去翅陰乾爲末霜。挑破藥敷瘡。（次用醋打麵糊紙壓瘡口上，即追出毒氣也。）。
兵要望江南 醫方第二十九（十六首） 十一 易靜
軍或患，發背及癰疽。人屎糞盤下潤土，碾細篩羅貼敷之，猪膽共調施。
兵要望江南 醫方第二十九（十六首） 十二 易靜
人霍亂，吐瀉有方高。生薑二（辛本作「三」）兩須炮過，芭蕉一兩去皮熬，五兩大黃燒。（大黃炒過爲末，蜜爲丸，如梧桐子大，每服三丸，以利爲度；如不利，以米粥投藥。）。
兵要望江南 醫方第二十九（十六首） 十三 易靜
急喉閉，青艾汁須靈。滴下自消血破出，逡巡不救損於人，切記在心勤。
兵要望江南 醫方第二十九（十六首） 十四 易靜
冬月內，無葉艾枝枯。草內急尋蛇牀子，燒烟入中自消除，速救免灾虞。
兵要望江南 醫方第二十九（十六首） 十五 易靜
軍人衆，涉水冒霜多。手脚面皮皆裂拆，麥葉濃煮汁相過，熱洗即安和。
兵要望江南 醫方第二十九（十六首） 十六 易靜
山瘴氣，嵐谷用恒山。獨頭大蒜烏梅肉，速將酒煮便能痊，謹記此良言。（恒山二兩，獨頭蒜一兩，烏梅二十枚，咬咀，用酒二盞，煎至一大盞，分爲二服。初一服未發時喫，次一服已發時喫。）。
兵要望江南 馬藥方第三十（四首） 一 易靜
常灌馬，黃柏與黃連。升麻大黃山梔子，胡鹽青黛鬱金仙，等分勿令偏。
兵要望江南 馬藥方第三十（四首） 二 易靜
相馬法，要試歲年何。鼻上金字十八歲，四字八歲不年多，八字四年過。。
兵要望江南 馬藥方第三十（四首） 三 易靜
鼻上赤，二十歲無零。馬鼻若青三十歲，公字雖（辛本作「須」）當念五乘，此象最（辛本作「甚」）分明。
兵要望江南 馬藥方第三十（四首） 四 易靜
馬瘟病，急取獺之肝。肚內將來去屎洗，煮汁啖灌便平安。牢記在心間。（按：以上易靜詞四卷，凡七百二十一首，均見於《兵要望江南》一書。《崇文總目》卷三著錄於《子部·兵家類》：「《神機武略兵要望江南詞》一卷。」《郡齋讀書後志》卷二《兵類》云：「《兵要望江南》一卷。右題云黃石公以授張良者。按其書雜占行軍吉凶，寓聲於《望江南》詞，取其易記憶。《總目》云：『武安軍左押衙易靜撰。』蓋唐人也。」《總目》即《崇文總目》，今本已失解題，錢侗校本據以補出。檢《新唐書》卷六九《方鎮表》：光啓元年「改欽化軍節度爲武安軍節度使」。因知易靜應爲唐末人。今所據凡四本：其一爲明辛自修刊本〖簡稱辛本〗，刊於萬曆十年，今藏北京圖書館；其二爲四川省圖書館藏清初鈔本〖簡稱川本〗，此本錯別字較多，文字較近於辛本；其三，首都圖書館藏鈔本〖簡稱首本〗，題作《李衛公望江南》，分上下兩卷；其四爲北京圖書館收藏前京師圖書館舊鈔本〖簡稱京本〗，附跋云：「此從明督浙江都御史晉江蘇茂相校本錄出，題作《白猿奇書兵法雜占彖詞》，唐開府儀同三司衛公三原李靖著。」首本、川本、辛本均爲足本，但均有所殘缺。京本則僅存五百首，但有十餘首不見於前三本，文字亦差異較大。今以首本爲底本，以辛本、川本、京本校補。首本、辛本、川本皆據任半塘先生與王小盾同志合編《隋唐五代燕樂雜言歌辭集》〖稿本〗轉引，京本則轉引自張璋、黃畬編《全唐五代詞》。）。
鳴山 羅袞
天下名山有，未聞山自鳴。昂藏如許濶，爾何亦不平。（見同治丙寅刊齊召南等纂《溫州府志》卷四《山川》。）（按：《宋詩紀事補遺》卷八八誤收羅袞此詩入事迹無考作者。）。
句 羅袞
此心不向常人說。（《江湖小集》卷二十一李龏《剪綃集》引。）。
公讌詩 羅紹威
簾前淡泊雲頭日，座上蕭騷兩脚風。（見《吟窗雜錄》卷二五《歷代吟譜》。）（按：《全唐詩》卷七三四收二句，缺題，今重錄。）。
答王福娘紅箋題詩（題擬） 孫棨
韶妙如何有遠圖，未能相爲信非夫。泥中蓮子雖無染，移入家園未得無。（見《北里志》。）。
句 黃匪躬
志大惟憂國，恩深豈顧身。（見明黃佐《廣州人物傳》卷四、清黃子高輯《粤詩蒐逸》卷一引《連州志》。）。
偈 匡仁
吾有一寶琴，寄之在曠野。不是不解彈，未遇知音者。（見《五燈會元》卷十三。）。
臨遷化時偈（《江西詩徴》題作《詩》） 匡仁
我路碧空外，白雲無處閑。世有無根樹，黃葉送風（《景德傳燈錄》、《五燈會元》作「風送」，《江西詩徴》作「風吹黃葉」）還。（見《祖堂集》卷八、《景德傳燈錄》卷十七、《五燈會元》卷十三、《江西詩徴》卷八七。）。
擲瓦果悟道偈（題擬） 智閑
一挃（一作「撃」）忘所知，更不自（一作「假」）修持（一作「治」）。[動容揚古路，不墮悄然機]（二句據《景德傳燈錄》卷十一補。）處處無蹤跡，聲色外威儀。十（《五燈會元》卷九作「諸」）方達道者，咸言上上機。
對仰山問作偈（題擬） 智閑
去年未是貧，今年始是貧。去年無卓錐之地，今年錐也無。（《五燈會元》卷九作：「去年貧未是貧，今年貧始是貧。去年貧猶有卓錐之地，今年貧，錐也無。」）。
勵學吟 智閑
滿口語，無處說，明明向道人（一作「人道」）不決。急著力，勤咬囓，無常到來救不徹。口裏話（一作「語」），暗嗟（一作「瑳」）切，快磨古錐淨挑揭。理盡覺，自護持，此生事，吾（一作「終」）不說，玄旨（一作「學」）求他古老吟，禪學須窮心影絕。
誡宗教接物頌 智閑
三句語，究人玄。迅面目，示豁然。開兩路，備機緣。投不遇，說多年。
最後頌（一作「語」） 智閑
有一語，全規矩，休思量（一作「惟」），不自許。路逢同（一作「達」）道人，楊眉省來處。踏不著，多疑慮，却思量（一作「看」），帶伴侶。一生參學事無成，慇懃抱得栴檀樹。
修行頌 智閑
天寒宜曝日，歸堂一食傾。思著未生時，宜然任他清。只摩尋[□]時，明鏡非明鏡。獨坐覺虛涼，行時也只寧。
發機頌答鄭郎中又問 智閑
語裏埋筋骨，音聲染道容。即時纔妙會，拍手趁乘（一作「乖」）龍。
清思頌 智閑
盡日坐虛堂，靜思絕參詳。更無迴顧意，爭肯置平常。
談玄頌（一作「譚道頌」） 智閑
的的無兼帶，獨運何依賴。路逢達道人，莫將語嘿對。
渾{山/淪}語頌 智閑
一束茆，草六分，蓋得庵，無子門。藏頭人，入去却，轉頭來，語渾{山/淪}。
明古頌（一作「授指」） 智閑
古人骨，多靈異。賢子孫。密安置。此一門，成孝義。人未達，莫差池。須志固，遣狐疑。得安靜，不傾危。向即遠，求即離。取即失（一作「急」），急（一作「失」）即遲。無計校，忘覺知。濁流識，今古僞。一剎那，通變異。嵯峨山，石火起（一作「氣」）。內裏發，焚巔𡻭。無遮攔，燒海底。決網疎，靈焰細。六月臥，去被衣（一作「衣被」）。蓋不得，無假僞。達道人，習（一作「唱」）祖意。我師宗，古來諱。唯此人，善安置。足法財，去（一作「具」）慙愧。不虛施，用處諦。有人問，小（一作「少」）呵氣。更尋（一作「審」）來，說米貴。
與崔大夫暢玄頌 智閑
達人多隱顯，不定露形儀。語下不遺跡，密密潛護持。動容揚古路，明妙乃方知。應求俱（一作「物但」）施設，莫道不思議。
寶明頌 智閑
思清人少慮，風規自然足。影落在音容，孤明絕撑觸。
出家頌 智閑
從來求出家，未詳出家稱。起坐只尋常，更無小（《宗鏡錄》卷二四作「少」）殊勝。
寄法堂頌 智閑
東間裏入寂，西間裏語話。中間裏睡眠，通間裏行道。向前即撿校，向後即隱形。。
時人都不措問什麽精靈答曰 智閑
淨地上皷怒，怡然中伴嗔。平坦處不守，危嶮中藏身。盲聾遇之眼開，僧瑤駐筆通神。
玄旨頌 智閑
去去無標的，來來只摩（一作「麽」）來。有人相借問，不語笑咳咳。
贈同住歸寂頌（一作《歸寂吟贈同住》） 智閑
同住道人七十餘，共辭城郭樂山居。身如寒木心芽（一作「牙」）絕，不話唐言休梵書。心期盡處身雖喪，如來弟子沙門樣。深信共崇鉢塔成，巍巍置在青山嶂（一作「掌」）。觀夫參道不虛然，脫去形骸惎（一作「甚」）高上。從來不說今朝事，暗裏埋頭隱玄暢。不留蹤跡異人間，深妙神光飽明亮。
勸學頌 智閑
出家修道莫求安，失念求安學道難。未得直須求大道，覺了無安無不安。
志守得破頌 智閑
十五日已前，師僧莫離此間。十五日已後，師僧莫住此間。去即打汝頭破，住即亦復如然。
辭見聞頌 智閑
好住逕分離，幽宗人跡稀。從來未登陟，無許遣狐疑。
遵古路頌與郎中 智閑
虛心越境淨思量，句裏無蹤聲外詳。文字影像駭驚覺，動容彈指飽馨香。。
與董兵馬使說示偈 智閑
宿靜心意到山中，爲求半偈契神蹤。向道却思思不得，却將尋思㝵（疑即「礙」之俗寫字）不通。
與學人宗教宗如 智閑
滿寺釋迦子，未詳釋迦經。喚來試共語，開口雜音聲。
三句後意頌 智閑
書出語多虛，虛中帶有無。却向書前會，放却意中珠。（以上均見《祖堂集》卷十九。注「一作」者，爲《景德傳燈錄》卷二九之異文。）。
達道場與城陰行者頌 智閑
理奧絕思量，根尋徑路長。因茲知隔濶，無那被封疆。人生須特達，起坐覺馨香。清淨如來子，安然坐道場。
顯旨頌 智閑
思遠神儀奧，精虛履踐通。見聞離影像，密際語前蹤。得意塵中妙，投機露道容。藏明照驚覺，肯可達真宗。
明道頌 智閑
思思似有蹤，明明不知處。借問示宗賓，徐徐暗迴顧。。
與鄧州行者頌 智閑
林下覺身愚，緣不帶心珠。開口無言說，筆頭無可書。人問香嚴旨，莫道在山居。
三跳後頌 智閑
三門前合掌，兩廊下行道。中庭上作舞，後門外搖頭。
破法身見頌 智閑
向上無父孃，向下無男女。獨自一個身，切須了却去。聞我有此言，人人競來取。對他一句子，不話無言語。（以上六首均見《景德傳燈錄》卷二十九。）（按：敦煌遺書斯五五五八卷收「龍興寺香嚴和尚《嗟世三傷吟》」，存二首。《鑑誡錄》卷十收伏牛上人〖即自在〗《三傷頌》，其前二首與敦煌本大致相同。詳《全唐詩外編》〖修訂本〗，茲不重收。）。
問香巖和尚（題擬） 鄭郎中
來無他[轍]（徹）跡，去是非我途。併逐猿猴盡，山川境在無？（見《祖堂集》卷十九。）。
敬新磨
。
六目龜口號（題擬） 敬新磨
不要鬧，不要鬧，聽取龜兒口號。六隻眼兒睡一覺，抵別人三覺。（見宋張世南《遊宦紀聞》卷二。）（按：《遊宦紀聞》謂此詩爲東坡謁呂微仲時述，張端義《貴耳集》卷上徑作東坡代龜作，恐非。《東臯雜錄》卷一僅作「六隻眼兒分明，睡一覺抵別人三覺。」）。
遺詩 一 盧道者
三十年前賣卜，化得一間茅屋。
遺詩 二 盧道者
撒手永超三界，一去定無反復。（見鄭方坤《五代詩話》卷九引《粵西通志》。）（〖1〗《粵西通志》云：「盧道者精於卜，後唐同光二年，有郡倅因內孕歲餘不產，求盧道者卜之。書一『酷』字，遂不踰月二十一日酉時娩。倅以爲神，建塔居之。後坐化，遺詩云〖略〗。末云：〖略〗。」）。
皇帝癸未年膺運滅梁再興（缺）迎太后七言詩 李存勗
禁煙節假賞幽閑，迎奉傾心樂貴顏。䴏語雕樑聲猗狔，鸚吟[綠]（淥）樹韻開關。爲安家國千場戰，思憶慈親兩鬢斑。孝道未能全報得，直須頂戴遶彌山。（〖1〗劉銘恕《斯坦因劫經錄》云：「按《全唐文》一零四唐莊宗《親至懷州奉迎太后敕》，略謂天下已定，理應到汾州親迎太后，不得已只到懷州迎接，是知迎太后詩，即爲此時作品。」）。
題北京西山童子寺七言 李存勗
昔時童子[慕]（募）清閑，今古猶傳在此山。百派崢嶸流海內，千溪{山|穴/大}屼透雲間。猿啼嶺上深幽靜，虎笑（應即「嘯」字）巖邊去復還。愐想翠花崚谷變，空留禪室喜登攀。
題南嶽山七言（直在江南） 李存勗
融峰絕頂九霄邊，獨立孤巒勢近天。北眺洞庭千里浪，南觀石{石禀}萬坡煙。雲藏碧澗泉聲遠，僧迫金烏耳伴喧。唯有此山侵上界，姮娥吹瑟古松前。
題幽州盤山七言（在幽州北） 李存勗
衝過浮雲數千重，經霄始到最高峰。日出近觀滄海水，齋時遙聽梵天鐘。千年松樹巢仙鶴，五个盆池隱毒龍。下方乞食上方去，塵俗難尋道者蹤。
題幽州石經山（在南） 李存勗
閑棄五馬謁真宗，來入山門問遠公。雲起亂峰朝古寺，鳥巢高處戀晴空。碧蘿引蔓枝枝到，石溜穿渠院院通。佛境不離人境內，人心不與佛心同。（均見斯三七三卷。）。
句 韋說
印將金鏁鏁，簾用玉鉤鉤。（見《北夢瑣言》卷七。）（按：《全唐詩》卷七○○誤收此二句爲韋莊詩，今移正。）。
句 郄殷象
鴛鴦分品秩，龍袞耀簪裾。（見《吟窗雜錄》卷十三王夢簡《進士王氏詩要格律》。）。
寒食（題擬） 裴說
雲濃雲淡半陰春，禁火天時欲灑塵。花艷有枝還怕雨，柳煙無賴尚重人。畫毬輕蹴壺中地，綵索高飛掌上身。一路綠莎東郭外，也寬情抱也傷神。（見《古今合璧事類備要前集》卷十六。）（按：《唐音戊籤》九八據《事文類聚》收五六兩句，《全唐詩》卷七二○已收入。）。
客中重陽 裴說
避地逢佳節，窮愁強不知。十年猶亂過，九日又奚爲？況借他蝸舍，兼無自菊籬。登高轉惆悵，回首也風吹。（見前書卷十七。）。
送小白上人歸華頂（一作云守恭作） 秀登
瀑濺安禪石，秋雲鎖碧層。一峰如卓筆，幾日策孤藤。樹偃前朝蓋，星輝下界燈。超然歸此處，心已契南能。
朝海峰 秀登
萬仞朝滄海，秋層上碧虛。峭欹雲盡後，寒綺月生初。影落陽侯宅，根連覺帝居。誰能謝塵迹，向此結茅廬。
送貫微歸天台 秀登
秋歸赤城寺，幽興唯相同。迹與片雲合，心向萬境空。傾耳霜樹猿，吹衣瀑布風。後夜越溪上，夢斷寒猿中。（《增廣聖宋高僧詩選後集》卷上。）（按：秀登事迹無考。小白爲唐僧，《全唐詩續補遺》收其詩三首；貫微爲齊己之友，《白蓮集》中有《荆門病中寄懷貫微上人》、《擬嵇康絕交寄湘中貫微》〖均卷四〗、《謝貫微上人寄示古風今體四軸》〖卷七〗、《荆川寄貫微上人》〖卷八〗、《寄武陵貫微上人二首》〖卷九〗等詩。知秀登與齊己同時，爲五代時人。《宋詩紀事》卷九一收入，無事迹，似誤。）。
夢中獻南楚國王夜宴詩（題擬） 史松
妙樂佳人數步隨，殿堂高敞盛威儀。鳳笙品弄檀脣散，鼉鼓喧鍧錦袖垂。寶帳珍華光煦灼，玳筵花燭影參差。酒酣回顧清歌妓。粉面皆言某在斯。（《燈下閑談》卷下《夢與神交》。）。
翛公上人草書歌（題從《書苑菁華》） 史松
真蹤草聖今古有，翛公學得誰及否？古人今人一手書，師今書成在兩手。書時須飲一斗酒，醉後掃成龍虎吼。風雨飄（《書苑菁華》作「驚」）兮魍魎走。千尺松枝如蠹朽，欲折不折橫（《書苑菁華》作「掛」）巖口。張旭骨，懷素筋，筋骨一時傳斯人，斯人傳得（《書苑菁華》作「是」）[妙]通神。攘臂縱橫草復真，一身疑是兩人身。（同前，原缺一字。又見《書苑菁華》卷十七，作者署「史邕」，今據以校補。）。
詠魏王繼岌羹丞相盧澄粥（題擬） 後唐廚官
王羹亥卯未，相粥白玄黃。（《說郛》卷六一引《清異錄》。）。
和呂知柔終南山詩（題擬） 王思同
料伊直擬衝霄漢，賴有青天壓着頭。（見《冊府元龜》卷九三九、卷九五四、《舊五代史》卷六五。）。
李愚
。
述懷 李愚
奉職常如履薄冰，屢看斜日下觚稜。鹽梅且讓當朝傑，粥飯甘爲退院僧。虛負紫宸思寵渥，自傷白髮病侵凌。明年便向燕南去，竹塢雲菴獨枕肱。（見民國十四年刊張方墀纂《無棣縣志》卷二十三。）。
戲程紫霄登華山偶顛僕（題擬） 宇文翰
不知上得不得，且怪懸之又懸。（見《類說》卷四十一《北夢瑣言》。紫霄，原作「子霄」。）。
程遜
。
詩 程遜
幽室有時聞鴈叫，空庭無路見蟾光。（見《冊府元龜》卷九五一《總錄·咎徴》二。）（〖1〗《冊府元龜》：「程遜爲太[常]〖嘗〗卿奉使吳越，仲秋之夕，陰暝如晦。遜嘗爲詩曰〖略〗。同僚見之，訝其詩語稍異。及使迴，遭風水而溺焉。」）。
閒居 熊皎
深逢野草皆爲藥，靜見樵人恐是仙。（見《增修詩話總龜前集》卷十三《雅言雜載》。）（按：《全唐詩》卷七三七收二句，缺題，今重錄。）。
題案上詩（題擬） 任贊
數年叨內署，衫色儼然傾。任贊字希度，知君是火精。（見《類說》卷五四《玉堂閑話》。）（〖1〗《玉堂閑話》：「梁朝翰林學士任贊居職數年，猶着朱紱，於案上題詩。梁主知之，命賜紫袍金章。」）。
送賓 徐巡官
蟾桂三春捷，雞林一國榮。
貽友生 徐巡官
詩道長年樂，生來貧却閑。（均見宋龔鼎臣《東原錄》引李崧《論詩答徐巡官》引。）（按：李崧事跡，詳《舊五代史》卷一○八，《全唐文》及陸輯二書均失收此文。）。
冷金亭賞菊分韻賦秋鴈（題擬） 陶敞
天掃閑雲秋淨時，書空匠者最相宜。（見《說郛》卷六一《清異錄》。）（〖1〗《清異錄》：「乾祐中冷金亭賞菊，分韻賦秋鴈，族子秘書丞敞先就，詩曰〖略〗。」）（按：《清異錄》一書，舊題陶穀擢，然自陳振孫以來，多疑爲僞託，近人王國維《庚辛之間讀書志》、余嘉錫《四庫提要辨證》卷十八力證不出穀手，究爲誰作，尚難考詳。今敞姓姑從陶姓，確否待考。鄭方坤《五代詩話》卷二以爲韓敞，未列證，今不取。）。
題洪陽洞 胡徽
天窗通月影，地穴通江津。（見《輿地紀勝》卷二八《袁州》。）（按：《歐陽文忠公文集》卷三四《贈太子太傅胡公墓誌》云胡宿之祖名徽，推其時，亦約爲五代末人，疑即本詩作者。）。
郢州白雪樓（題擬） 張休
美人莫唱《陽春曲》，白盡湖南太守頭。（宋王之望《漢濱集》卷二《郢守喬民瞻寄襄陽雪中三絕因追述前過石城杯酒登臨之勝爲和》其三自注引。）（王之望詩注云：「僕舊遊白雪樓，見張休詩石刻，尾章云〖詩略〗。今石已亡，民瞻詢於老吏，遂得其全篇，云將復刻）（諸石。」）。
題敦煌千龕窟（題擬） 張盈潤
久事公門奉駈馳，累沐鴻恩納效微。昨登長坡上大阪，走下深谷覩花池。傍通重開千龕窟，此谷昔聞萬佛輝。瑞草芳芬而錦繡，祥鳥每常遶樹飛。愚情從今歸真教，世間濁濫誓不歸。（乾祐二年六月廿三日節度押衙張盈潤題。見敦煌莫高窟第一○八窟窟檐南壁外側題壁，據《敦煌莫高窟供養人題記》。）。
句 杜四郎
三十年來塵撲面，如今始得一塗（施元之注《蘇東坡詩》《和張子野見寄三絕句》注引《小說》作「杴」）泥。（見曾慥《類說》卷二六《後史補》。）（〖1〗《後史補》云：「梁園有富家子杜四郎，好接文士，愛爲詩篇，時號杜荀鴨，以比荀鶴。每有詩即題壁，親賓或汙漫之，即云〖略〗。」《直齋書錄解題》小說家類載《後史補》爲「前進士高欲拙擢」。因知四郎當爲唐末五代間人。）。
體殻歌 煙蘿子
我今責這憨軀殻，只爲從前愛乖角。三尸業鬼縱交往，一片身心難把捉。六賊使得終朝亂，見色逢財將命𢬵。身軀不覺業來纏，人前賣弄樓羅漢。更說圖謀誇好手，資財營運磨星斗。富如王愷與石崇，死後幽泉獨自走。苦愛腥羶與穢濁，壞得身軀如刻削。口中獨道得便宜，您是一場愚蠢朴。蠢朴暫時聽我語，無限荒郊堆塚墓。哀哉白骨被塵漫，往日英雄歸甚處？不如聞早身心誨，免使沉埋爲下鬼。時人一死無復生，浩浩東流如逝水。我今求得長生訣，等閑休向他人說。忽然誤慢泄天機，必遭神明暗地折。（宋石泰輯《修真十書》卷十八《雜著捷徑》。）。
李鶚
。
雞鳴 李鶚
一聲天欲曙，萬里客心行。（《吟窗雜錄》卷十四正字王玄《詩中旨格》。）。
妙樂寺重修舍利塔碑附偈 蘇允平
□□大聖尊，濁世中出現。能化百億身，非論十八變。欲調庶彙情，先與羣魔戰。法鼓震祥雲，□□□□電。衆生業重身，幾個遭逢見。□緣聞佛名，□□覩佛面。久居在世間，□衆懷厭賤。是故現湼槃，□□□慕戀。皆爲實滅度，豈識真方便。□□靈鷲山，或游沙界遍。國王得舍利，造塔餘八萬。劫□□□□，此□重修建。一心構勝緣，□載□弘願。表剎既興隆，善緣□□□。□志劫修業，虔誠禮供養。□□□□主，□獲皆無量。果位從此興，菩提漸無上。今告衆多人，願欽衆妙相。所陳簡直辭，□□□□□，無非居因緣，無非居典則。審諦聽是言，勉勵植衆德。願同□□□，當來遇彌勒。（道光《武陟縣志》卷二一。）。
與監修國史趙瑩詩 賈緯
滿（《吟窗雜錄》作「清」）朝唯我相，秉柄無親讎。三年司大董，最切是編修。史才不易得，勤勤處處求。愚從年始立，東[觀]（望）思優遊。昔時人未許，今來虛白頭。春臺與秋閣，往往興歸愁。信運北闕下，不繫如虛舟。綿蕝非所好，一日疑三秋。何當適所願，便如適瀛洲。（見中華書局校點本《舊五代史》卷一三一《賈緯傳》。《吟窗雜錄》卷二十八錄首四句。）。
徐台符
。
哀韓璆（題擬） 徐台符
穹昊何事教埋玉，朋友無由繼斷金。（《安陽集》卷四六《叙先考令公遺事與尹龍圖書》引。）。
平日自詠（題擬） 馮道
公事之餘喜坐禪，少曾將脅到牀眠。雖然現出宰官相，長老之名天下傳。（見宋金盈之八卷本《醉翁談錄》卷六。）（〖1〗《醉翁談錄》：「近代馮相於中書退朝之暇，未始不以坐禪爲念。故天下萬口一詞，遂以馮長老之名歸之，況馮相平日自有詩曰〖略〗。」）。
使虜詩 馮道
曾叨臘月牛頭賜。（見宋程大昌《演繁露》卷十三《牛魚》。）。
判酒務吏乞以家財修夫子廟（題擬） 同州判官
荆棘森森遶杏壇，儒官高貴盡偷安。若教酒務修夫子，覺我慚惶也大難。（見宋陶岳《五代史補》卷三。）（按：《全唐詩》卷八七○據《古今詩話》收此詩歸馮道幕客，廿八字中有十八字不同，雖爲一詩，而輾轉相傳，已失初）（貌。今據最早記錄該詩的《五代史補》重錄。）。
放魚歌 和凝
骨鱗骨□皆龍子。（見宋龔鼎臣《東原錄》。）。
宮詞（第九十首） 和凝
邊藩開宴賀休征，細仗初排舜日明。坐定兩重呈百戲，樂臣低折賀昇平。（《全五代詩》卷十一。）（按：《全唐詩》卷七三五錄此詩缺一字，今重錄。）。
洋川 一 和凝
華夷圖上見洋川，知在青山綠水邊。[□□□□□□□，□□□□□□□]。官閑最好遊僧舍，江近應須買釣船，更待浹旬無事後，徧題清景作詩仙。（見王象之《輿地紀勝》卷一九○。）。
洋川 二 和凝
自陪台旆到洋川，兩載優遊漢水邊。（同前。）（按：《全唐詩》卷七三五以「華夷」、「官閑」二聯爲七絕一首，係據《唐音戊籤餘》四轉錄，後者又係輯自宋祝穆《方輿勝覽》卷六八。今據《輿地紀勝》所載及詩律推之，原詩當爲七律，頷聯二句已佚。《全唐詩續補遺》卷十四將「自陪」二句接於「官閑」四句前，實誤，今重錄之。）。
懷荆州諸友 龔霖
王粲南遊後，年年事轉新。應無故國夢，誰怨武陵春。信杳愁歸鴈，書成問去人。中心不可寄，綠水與紅塵。（影印本《詩淵》第一冊第二四五頁。）。
南遊有懷 龔霖
懷才非獨步，驅馬出荆州。親老未歸去，路長何處遊？鳥啼雲夢曉，葉落洞庭秋。襟抱誰相問？西風吹客愁。（同前書第二六九頁。）。
秋日途中 龔霖
滿眼水吾土，征輪尚遠遊。田園虛自廢，禾黍美□秋。日暮烏猶返，風高雲自收。因循不歸去，歧路猶何求？（同前第三冊第二二一○頁。）。
再宿友生郊居 龔霖
終日走歧路，唯君守草堂。重來身若舊，相見話偏長。夜半四鄰靜，雨餘羣本香。不能同此住，名利自茫茫。（同前第五冊第三一五八頁。）。
宿彈琴張處士所居 龔霖
聞君鼓七絲，□我暫忘機。莫謂知音少，都緣能□稀。無風過竹檻，有月照柴扉。一弄一杯酒，坐來霜□衣。（同前第三五○四頁。）。
擬古 龔霖
涼風搖翠袂，倚檻恨難平。遠路人無信，西樓月又生。菱花消舊態，瑤瑟續新聲。暗覺新聲苦，夫誰知此情？（同前第六冊第三八九七頁）。
送進士董位 龔霖
送君偏起恨，醲酒亦難消。爲客日己久，還家路各遙。雲繁天欲雪，林迥野初燒。何處期相見，春風滿路招。（同前第四三三七頁。）。
送友人歸荆 龔霖
帝城多美酒，不醉別離人。北海謀歸晚，東門送客頻。燕啼迎館樹，草色逐征輪。到日逢鄉友，如何話此身？（同前第四三八三頁。）。
謝學士遺茶（題擬） 五代外鎮官
粗官乞與真虛擲，賴有詩情合得嘗。（《青瑣高議前集》卷五。）。
長興中題杜光寺（題擬） 王仁裕
上爾高僧更不疑，夢乘龍駕落沉暉。寒暄暈映琉璃殿，曉夜摧殘毳衲衣。金體幾生傳有漏，玉容三界自無非。莓苔滿院人稀到，松畔香臺野鶴飛。（見元駱天驤《類編長安志》寺觀類杜光寺條，云長興中王仁裕題詩云云。據《中國古都研究》收黃永年先生《述〈類編長安志〉》轉錄。）。
戮後主出降詩 王仁裕
蜀朝昏主出降時，銜璧牽羊倒繫旗。二十萬軍高拱手，更無一箇是男兒。（涵芬樓排印本《說郛》卷三十四《豪異秘纂》引王仁裕《蜀石》。）（按：此詩《鑑誡錄》卷五《徐后事》謂王承旨作，《後山詩話》則以爲花蕊夫人作，文字略異。《全唐詩》卷七九八收花蕊名下，另注「一作蜀臣王承旨詩」。《全唐詩續補遺》卷十七據《鑑誡錄》收歸王承旨。今檢《說郛》所引，與《鑑誡錄》所載較相似，而於此詩作者，則云爲「興聖太子隨軍仁裕」。王仁裕初仕前蜀，嘗隨侍王衍作詩，蜀亡入洛，仕後唐。《說郛》所載可從，今爲移正。）。
芭蕉詩 胡嶠
野人無帳幄，愛此綠參差。。
句 胡嶠
瓶裏數枝婪尾春。（均見《說郛》卷六一《清異錄》。）。
起居帖 楊凝式
行住坐臥處，手摩脅與肚，心腹通快時，兩手腸下踞。踞之徹膀腰，背拳摩腎部。纔覺力倦來，即使家人助。行之不厭頻，晝夜無窮數，歲久積功成，漸入神仙路。（見明刻本朱存理輯《鐵網珊瑚·書品》卷一。）（按：詩後題云：「乾祐元年冬殘臘暮，華陽焦上人尊師處傳，楊凝式。」又附米友仁跋云：「右楊凝式書神仙起居法八行，臣米友仁鑒定真蹟跋。」）。
偈 智暉
我有一間舍，父母爲修蓋。住來八十年，近來覺損壞。早擬移住（《五燈會元》作「別」）處，事涉有憎愛。待他摧毀時，彼此無相礙。（見《景德傳燈錄》卷二十、《五燈會元》卷十三。）。
贈同居友人 符蒙
有情天地內，多感是詩人。見月長憐夜，看花又惜春。愁爲終日客，閑過少年身。寂寞正相對，笙歌滿四隣。（影印本《詩淵》，第一冊第三七七頁。）。
贈張山人 符蒙
五字誰能摘？一枝猶未攀。始知無價玉，出自有名山。春靜煙花秀，夜深風月閑。如何恃高節，垂老住雲間？（同上書第四三五頁。）。
春日潛溪寓居 符蒙
衆山圍四合，月色到門遲。石面和雲坐，花根帶土移。竹斜當徑筍，松斫逼樓枝。正抱流年恨，芳春不我知。（同前第五冊第三五○○頁。）。
贈山翁 李濤
松蘿深處住，閑野不生愁。鳥語煙嵐靜，水聲門戶秋。花間歸洞路，山下釣魚舟。沐浴聖王化，自憐絲滿頭。（影印本《詩淵》第一冊第四九一頁。）。
題處士林亭 李濤
帝里高人宅，蒼苔遶徑深。卷簾山入戶，摘菓鳥移林。石沼養龜水，月臺留客琴。生涯一樽酒，名利不關心。（同前第五冊第三一二三頁。）。
抄逆刺占後題（題擬） 一 翟奉達
三端俱全大丈夫，六藝堂堂世上無。男兒不學讀詩賦，恰似肥菜根盡枯。
抄逆刺占後題（題擬） 二 翟奉達
軀體堂堂六尺餘，走筆橫波紙上飛。執筆題篇須意用，後任將身選文知。
抄逆刺占後題（題擬） 三 翟奉達
哽噎卑末手，抑塞多不謬。嵯峨難遙望，恐怕年終朽。（見向達《唐代長安與西域文明·記敦煌石室出晉天福十年寫本壽昌縣地境》引敦煌所出天復二年翟奉達寫《逆刺占》卷末題詩。原卷流落敦煌某氏，今不詳所在。）（按：向達同書《西征小記》云《逆刺占》末翟題云：「于時天復貳載歲在壬戌四月丁丑朔七日，河西燉煌郡州學上足子弟翟再溫記。」姓名旁注曰：「再溫字奉達也。」其後錄詩三首。前引文錄詩後復題云：「幼年作之，多不當路。今笑，）（今笑。已前達走筆題撰之耳。年廿作，今年邁見此詩，羞煞人，羞煞人。」）。
贈李昉（題擬） 李沼
反觀西里盛，世世秉鈞衡。（見《增修詩話總龜》卷三引《翰府名談》。）（〖1〗《翰府名談》：「丞相李文正公昉少年時嘗以詩呈叔侍中，覽而喜，贈之詩曰〖略〗。後文正果大用，詔賜所居爲謝元卿秉鈞里。」）。
柬范丞相質 張文伏
禁秘同依日月光，分宣政拙得遐方。半生報國心猶赤，萬里籌邊鬢已蒼。却憶西陲誇短馭，曾陪東閣賦長楊。迢迢雲樹今如許，謂朔春深正渺茫。（見清戚鶴泉編《三台詩錄》卷一。張靖龍云：「見清王魏《安洲詩錄》卷一。」）。
賀李昉除翰林學士（題擬） 范質
翰苑重求李謫仙，詞鋒穎利勝龍泉。朝趨建禮霞烘日，夜直承明月映天。聖主重知緣國士。相公多喜爲同年。青春才子金門貴。蜀錦袍新奪日鮮。（周本淳校點本《詩話總龜》卷二七引《古今詩話》。此詩爲周世宗征淮南間作。）。
岳陽樓詩（題擬） 一 范質
煙容雲態四溟濛，州在波濤洶湧東。
岳陽樓詩（題擬） 二 范質
地收楚蜀西南水，天與江湖旦暮風。（按：以上兩聯屬同一首詩。原詩應爲七律。）。
岳陽樓詩（題擬） 三 范質
可笑祖龍遊不得，欲於何處訪蓬萊。（見《輿地紀勝》卷六九《岳州》。）（按：范質入宋後，均在汴京。詩爲其早年作。）。
宗風頌 法覲
從上綱宗事最奇，卷舒生殺切須知。臨機便有威雄勢，賓主相呈縱奪時。不若食龍金翅鳥，當鋒一撮更難支。現成公案睦州斷，四門有路趙州機。仰山插鍬猶因地，雲門關捩幾人知？鏡清失利多風措，高亭送客看臨歧。本分家風依時節，夾山典座得便宜。唯有龍潭吹滅燭，德山諦實更無疑。不是等閑虛妄說，呵佛駡祖天下知。自古綱宗難隱跡，如今著眼直須窺。秖道尋常記得徹，洎乎把住眼如{目虽}。敵磕便須大哮吼，莫作埜犴狐兔兒。斯吒落水休吐氣，密嘌智深誰瞻伊。提綱盡有同風事，好看雲門顧鑒咦。（《天聖廣燈錄》卷二十。）。
偈 延禪師
纔到洪山便跥跟，四方八面不言論。他家自有眠雲志，蘆管橫吹宇宙喧。（《景德傳燈錄》卷二十、《五燈會元》卷十四。）（按：《五燈會元》作「義禪師」，其師作「延禪師」，今從《景德傳燈錄》及《天聖廣燈錄》卷二十四目錄。）。
竇儀
。
賀李昉除翰林學士（題擬） 竇儀
廐馬牽來噦噦嘶，馬蹄隨步躡雲梯。新街錦帳達三字，舊制星垣放五題。視草健毫從席遠，受降恩詔待公批。仙才已在神仙地，逢見劉晨爲指迷。（周本淳校本《詩話總龜》卷二七引《古今詩話》。爲後周時作。）。
北海題渚宮 竇儼
紀南南望水城寬，水色天光混一般。大抵江鄉足詩景，詠吟如把畫圖看。（見《輿地紀勝》卷六五《江陵府》。）。
石橋 陶穀
重重翠嶂聳雲端，玉殿金樓縹緲間。聖境不容凡俗到，故將飛瀑隔塵寰。（見《天台續集》卷中。）。
謝吳越王贈金鐘（題擬） 陶穀
乞與金鐘病眼明。。
使吳越臨出境賦詩於郵亭（題擬） 陶穀
井蛙休恃重溟險，澤馬曾嘶九曲濱。（均見《百川學海》本夷門君玉《國老談苑》。）（按：以上一首三句均爲陶穀自宋使吳越時作，姑附存。）。
句 陶穀
尖簷帽子卑凡廝，短靿靴兒末厥兵。（《六一詩話》。）。
日詩 趙匡胤
欲出未出光辣達（一作「太陽初出光赫赫」），千山萬山如火發，須臾走向天下來（一作「一輪頃刻上天衢」），逐却（一作「退」）殘（一作「羣」）星趕却（一作「與殘」）月。（見《說郛》卷五陳郁《藏一話腴》，校以陳巖肖《庚溪詩話》卷上。）。
華陰道中逢月出 趙匡胤
未離海底（《藏一話腴》作「嶠」）千山黑（《捫蝨新話》作「暗」），纔到天中（《捫蝨新話》作「中天」、《藏一話腴》作「天心」）萬國明。（見《後山詩話》，校以《說郛》本《藏一話腴》、陳善《捫蝨新話》卷二。題從《捫蝨新話》。《藏一話腴》謂此二句係國史據《日詩》）潤色之。（按：宋人均記載匡胤二詩爲其微時作。若可信，當作於晉漢之際。）。
和座主王公仁裕見賀入相詩（題擬） 王溥
揮毫文戰偶搴旗，待詔金華亦偶爲。白社遽當宗伯選，赤心旋遇聖人知。九霄得路榮雖極，三接承恩出每遲。職在台司多少暇，親師不及舞雩時。（見《廣卓異記》卷六，又見《增修詩話總龜》卷十四引。）。
寄鄧洵美 王溥
衡陽歸鴈別重湖，衘到同人一紙書。忽見姓名雙淚落，不知消息十年餘。綵衣我已登黃閤，白社君猶葺舊居。南望荆門千里外，暮雲重疊滿晴虛。（見前書同卷引《雅言系述》。）。
在翰林時作 王溥
兩制職官三十客，自憐榮耀老萊衣。（見樂史《廣卓異記》卷五。）。
答西蜀歐陽侍郎頌（題擬） 延沼
。
答西蜀歐陽侍郎頌（題擬） 二 延沼
甘露臺前靡不逢，免將明暗諕盲聾。當初貶着文殊處，笑殺寒山者老翁。
答西蜀歐陽侍郎頌（題擬） 三 延沼
密密堂堂觸處周，都緣妄識提浮漚。三千多澤狂華掩，俊矣天然遇石頭。
因僧問話有頌（二首） 一 延沼
萬法虛無實際深，凝然妄肯絕踈親。斷常妙理修途者，鏡像宜扶覺照頻。
因僧問話有頌（二首） 二 延沼
萬種方圓在月前，低頭思慮萬重[關]（開）。吹毛莫比鏌鎁利，一點舒光遍大千。（以上五首均見《天聖廣燈錄》卷十五）。
贈鄧洵美 李昉
憶昔詞場共着鞭，當時鶯谷喜同遷。關河契闊三千里，音信稀踈二十年。君遇已知依玉帳，我無才藻步花磚。時情人事堪惆悵，天外相逢一泫然。（見《增修詩話總龜》卷十四引《雅言系述》。）。
駱仲舒
。
句 駱仲舒
張鴻詩在楞伽峽，韓愈碑留燕喜亭。（《輿地紀勝》卷九二《連州》。）。
登昇元閣賦詩 一 魏丕
朝宗海浪拱星辰。（《宋史》卷二七○《魏丕傳》。）。
登昇元閣賦詩 二 魏丕
莫教雷雨損基扃。（《入蜀記》卷二。）（按：以上二句爲魏丕奉使南唐時作，故錄出之。）。
周世宗時被召作（題擬） 陳摶
草澤吾皇詔，圖南摶姓陳。三峰十年客。四海一閑人。世態從來薄，詩情自得真。超然居物外，何必使爲臣。（見陶岳《五代史補》卷五。）。
對御歌 陳摶
臣愛睡，臣愛睡，不臥氈，不蓋被。片石枕頭，蓑衣鋪地，震雷掣電鬼神驚，臣當其時正酣睡。閑思張郎，悶想范蠡，說甚孟德，休言劉備，三四君子，只是爭此閑氣。爭如臣向青山頂頭，白雲堆裏，展開眉頭，解放肚皮，且一覺睡。管什（一作「甚」）玉兔東生，紅輪西墜。（見足本《詩話總龜》卷四七、元蔡正孫《詩林廣記後集》卷九引龐元英《談藪》。）（〖1〗《談藪》云：「陳摶隱武當山，後居華州雲臺觀，多閉戶獨臥，或累月不起。周世宗召入禁中，扃戶試之，月餘始開，摶熟寐如故。嘗對御歌此詩云。」）。
題俞公巖 陳摶
萬事若在手，百年聊稱情。他時南[面]（嶽）去，記得此巖名。（見《輿地紀勝》卷八五《均州》。）（〖1〗《邵氏聞見錄》卷七云：「華山隱士陳摶，字圖南，唐長興中進士，遊四方，有大志，隱武當山詩云：『他年南面去，記得此山名。』本朝張鄧公改『南面』爲『南嶽』，題其後云：『蘚壁題詩志何大，可憐今老華圖南。』蓋唐末時詩也。」）。
題華山 陳摶
半夜天香入巖谷，西風吹落嶺頭蓮。空愛掌痕侵碧漢，無人曾歎巨靈仙。（《增修詩話總龜》卷十六、卷四十六引《翰府名談》。）。
贈金勵睡詩 一 陳摶
常人無所重，惟睡乃爲重。舉世皆爲息，魂離神不動。覺來無所知，貪求心愈用。堪笑塵中人（《事文類聚》作「塵世中」），不知夢是夢。。
贈金勵睡詩 二 陳摶
至人本無夢，其夢本游仙。真人本無睡，睡則浮雲烟。爐裏近（《事今類聚》作「名」）爲藥，壺中別有天。欲知睡夢裏，人間第一玄。（《增修詩話總龜》卷四六引《翰府名談》、《事文類聚後集》卷二一。）。
冬日晚望 陳摶
山鬼暖或呼，溪魚寒不跳。晚景愈堪觀，危峰露殘照。（《增修詩話總龜》卷四六引《翰府名談》。）。
句 陳摶
山色滿庭供畫障，松聲萬壑即琴絃。（《記纂淵海》卷二十四。）。
詩 陳摶
我見世人忙，箇箇忙如火。忙者不爲身，爲身忙却可。（元王惲《秋澗大全集》卷九六《玉堂嘉話》卷四。）（按：摶詩今存者尚多，張格《太華希夷志》〖《道藏》本〗存其宋太宗時詩十數首。今僅錄其作於五代及作年尚難確定者。）。
句 游士藻
虛飣玲瓏石鎮羊。（見《惜陰軒叢書》本《清異錄》卷上。）（按：五代封晉王者有數人，士藻所從，未詳爲誰。）。
臘月雨 劉東叔
且雨且凍山徑滑，是誰作此琉璃變？（同前。）。
頌 梓潼雙燈寺僧
撞來好箇寄生囊。（同前。）。
芭蕉歌 謝調
草中一種無倫比，瑣屑蒿萊望帝尊。（同前。）。
賞酴醿 薛熊
香瓊綬帶雪纓絡。（同前。）。
謝陶穀餉鴨卵及蓮枝一捻紅（題擬） 符昭遠
聖朝初出赤誌翁，醜杖旁扶赤誌翁。（同前。）。
貧家壁 李善寧之子
椒氣從何得？燈光鑿處分。拖筵來藻飾，惟有篆愁君。（同前。）。
獻硯詩 方爲
金稜玉海比連城，假借文章取盛名。（同前卷下。）。
效胡嶠飲茶詩 陶彝之
生涼好喚雞蘇佛，回味宜稱橄欖仙。（同前。）（按：《清異錄》一書，題陶穀撰，今人指出書中部分內容爲陶穀身後事，因疑非其所撰。今檢全書，可斷定出自宋初人之手，頗疑陶穀本有此稿，後人整理時又夾雜入其他內容。自游士藻以下九人事迹無考，其生活時代，大致可確定在五代至宋初之十數年間，故統附於此。）。
歸曉
。
至安陸竺乾盛會 歸曉
有時途路上，見□□□□。野□有霜宿，孤峰無水齋。白雲隨步步，黃葉落挨挨。若遇杉松裏，風寒□碧崖。（《八瓊室金石補正》卷八六收潘平撰《大宋襄州鳳山延慶禪院傳法惠廣大師壽塔碑銘》引。）（按：此詩爲其入宋前作。）。
書翠崖（一作「巖」）寺壁 歐陽持
迎笑堂前九節筇，閑來無事得從容，時聞雷護千年橘，夜聽風傳萬壑松。茅屋人家芳草合（一作「外」），竹房僧住翠微濃（一作「中」）。一蓑煙雨歸來晚，遙聽雲間起暮鐘。（見《江西詩微》卷三。）（按：今人編選之《滕王閣詩選》，自道光三十年刊涂闌玉輯《西山志》中錄該詩，略有異文，注一作者即據該書。《西山志》未見。）。
送池陽徐守 殷文圭
四時風雨隨旌旗，八面溪山捧郡樓。（見《輿地紀勝》卷二十二《池州》。）。
落星寺詩 修睦
是嶽皆遊遍，南來吳楚間。偶登湖裏寺，疑到（《大典》作「是」）海中山。獨樹蒨蘿（《廬山記》作「倩羅」，今從《大典》。）濕，遙汀白鳥閑。終須謝浮世，高臥聽潺潺。（見《吉石盦叢書》影宋抄《廬山記》卷四，僅署名「同前」，其前缺一頁，但存修睦《簡寂觀》詩之後半。《永樂大典》卷八七八二引《九江府志》正作修睦詩。）。
山北東林詩 修睦
二林乘興往，幾日見歸程。有翼便歸程。有翼便飛去，何勞更此生。川長雲迤邐，溪靜月分明。果熟僧相待，庭閑鶴自行。搘頤檉櫛穩，遠夢石牀平。是院水皆到，無窗書不盈。登樓雙眼飽，倚檜片心清。夜永蓮花漏，殿高神運名。參空寒嶠色，壓雨古松聲。早晚攜瓶入，孤吟猨鳥情。（見《永樂大典》卷八七八二引《九江府志》。二詩皆據《古籍整理出版情況簡報》一五六期張忱石先生《〈永樂大典〉續印本印象記》轉錄。）。
廬山（題擬） 修睦
底事[匡]（康）廬住忘回，其如幽致勝天台。僧閑吟倚六朝樹，客思晚行三徑苔。（見《輿地紀勝》卷三十《江州》。）。
楊夔
。
冰賦附詩 楊夔
深山窮谷[凌]（陵）人鑿，頒賜從來天下聞。別有川池捐棄者，統思采斵獻明君。（《文苑英華》卷三八。）。
題東林二首 一 匡白
東林佳景一何長，蘭蕙生多地亦香，堪歎世人來不得，便隨雲樹老何妨。倚天蒼翠晴當戶，落[石]潺湲夜遶廊。到此秪除重結社，自餘閑事莫思量。
題東林二首 二 匡白
東林繼四絕，物象更清幽。社客去不返，鐘峰雲也（《永樂大典》作「色」）秋。松枯羣狖散，溪大蠹槎流。待卜歸休計，重來臥石樓。（見《吉石庵叢書》本《廬山記》卷四，以《永樂大典》卷八七八二引《九江府志》參校。）（按：《殷禮在斯堂叢書》校排本《廬山記》二詩題作《天祚二年三月十六日偶與幕客門館僧道，閑遊題東林二首》，係將徐知證等聯句詩末題記誤植於匡白詩題，另詳後徐知證條。）。
謝建
。
題牆上畫相撲者 謝建
愚漢勾卻白漢項，白人捉卻愚人骰。如人莫辨輪贏者，直待墻隤始一交。（宋調露子《角力記》。）。
句 一 李昪
蛟髩鳳釵慵不整。（胡偉《宮詞》）。
句 二 李昪
朱扉盡日鎮長扃。（同前。）。
答謝建偈（題擬） 彥光
將知善事多磨，今日礙緣特八。煩我火頭金剛，別告大權菩薩。（宋調露子《角力記》。）。
徐知證
。
題東林寺聯句 徐知證
（徐知證虔修李玄李□王三□孟拱辰〖《崇文總目》卷五有《孟拱辰文集》三卷。《宋史·藝文志》作《鳳苑集》〗鍾敬倫〖《全唐詩》無虔修等六人詩〗）古殿巍峨鎮碧峰，晉朝靈應顯神蹤。林間野鳥驚寅（《大典》作「朝」）梵，嶺上孤猿聽晚（《大典》作「曉」）鐘。（節度使[特]〖時〗進檢校太尉平章事徐知證。）鴈[□]冷雲生曉檻，虎溪秋月照寒松。（賜紫僧虔修。）香飛寶殿籠金像，檜倚松窗覆玉容。（道士李玄。）蝶戀半巖花灼灼，鹿眠深谷草茸茸。（觀察推官賜紫金魚袋李□。）遊僧駐錫心皆佛，老樹擎煙勢似龍。（觀察推官賜緋魚袋王三□。）竹蔭禪扉（《大典》作「扃」）青靄合，嵐（《大典》作「風」）蒸幽（李壁引作「山」）逕綠苔封。（司理參軍掌表奏孟拱辰。）流泉遶砌清聲遠，列巘趍門更憧憧。高吟況愛無塵境（《大典》作「老來欲脫塵寰境」），吟（《大典》作「閑」）訪空關不厭重。（管[勾]〖旬〗官賜紫金魚袋鍾敬倫（鍾）。見《吉石盦叢書》本影印日本高山寺藏宋鈔陳舜俞《廬山記》卷四。）（按：詩末原題一行云：「天祚二年三月十六日偶與幕客門館僧閑遊聯題。」《全唐詩續補遺》卷十五據《永樂大典》卷六六九七引《九江府志》、卷六六九九引《江州志》收本詩，題作《東林寺天祚二年聯句》，缺第三、第四、第八聯，又聯句者姓名均不著明，統歸知證名下，實誤。異文頗多，已出校。李壁《王荆文公詩箋注》卷二八《和蔡樞密種山藥》注引徐知證《棗林聯句》「嵐蒸山徑綠苔封」一句。「棗林」爲「東林」之誤。其餘校改，所據爲羅振玉《殷禮在斯堂叢書》校排本《廬山記》、同人《貞松老人遺稿·〈廬山記〉校勘記》，羅氏曾參據日本元祿本《廬山記》。惟《殷禮在斯堂叢書》本將詩末原題一行誤植於匡白詩題之上，當改正。）。
題鍾隱畫鶡子鳥 金昌宗
多厭翻翔下葦叢，戢翰側腦思何窮？侍童莫便褰簾過，只恐驚飛入碧空。（見宋劉道醇《五代名畫補遺》。）。
簡寂觀 孫魴
[廊]（郎）殿與雲連，紫霄蒼翠邊。自然應有藥，誰敢道無仙？蘚色吞崖徑，松聲讓瀑泉。未能長息去，豈便是前緣！（見《吉石盦叢書》本《廬山記》卷四。「廊」字從《殷禮在斯堂叢書》本改。）。
重開衡陽寺古迹詩刻 齊己　牟儒
古迹重聞一朗興，斸煙尋得寶階層。只應雲鶴知前事，爲問齊梁舊住僧。廢井荒池猶浸月，短松低栢欲遮燈。淳于道士真高達，拋卻林泉便上昇。（見《至元金陵新志》卷十一「衡陽寺」條引《慶元志》。）（按：《慶元志》云：「寺舊有齊己、牟儒二上人《重開衡陽寺古迹詩刻》云〖詩略〗。保大七年題。」唐詩僧齊己卒於天福初，未活至保大年，今亦無證可定爲一人，姑分列。《全唐詩》無牟儒詩。）。
示徒頌 匡山和尚
匡山路，匡山路，巖崖嶮峻人難措。遊人擬議隔千山，一句分明超佛祖。
白牛頌 匡山和尚
我有古壇真白牛，父子藏來經幾秋。出門直透孤峰頂，迴來暫跨虎谿頭。（均見《景德傳燈錄》卷二十三、《五燈會元》卷八。）（按：貫休有《寄匡山大願和尚詩》，未知與匡山和尚是一人否。）。
江文蔚
。
句 江文蔚
屈平（《輿》作「原」）若遇高堂在，應不懷沙獨葬魚（《輿》作「終不懷沙吊汨羅」。見徐鉉《徐公文集》卷十五《唐故左諫議大夫翰林學士江君墓誌銘》，以《輿地紀勝》卷一二九《福寧府》所引對校。）。
瀑布 江爲
廬山正南面，瀑布古來聞。萬里朝滄海，千尋出白雲。寒聲終自遠，靈派孰爲分。除却天台後，平流莫可羣。（錄自《吉石盦叢書》本宋陳舜俞《廬山記》卷四。）。
簡寂觀 江爲
纔入玄都解鬱陶，羽人相伴遍遊遨。溪橫洞口紅塵斷，嶽聳天心紫氣高。金井泉秋光瀲灧，石壇松古韻蕭騷。吟餘却歎浮生事，盡[□□□□□□]。（同前書卷四。影抄本僅抄至「盡」字，空框從羅振玉《殷禮在斯堂叢書》校排本《廬山記》補。）。
簡寂觀 江爲
錢燼滿庭人醮罷，西峰凉影月沉沉。到來往事碑中說，壇畔徘徊秋正深。（同前書卷四。）。
贈天台僧 江爲
白髮經年復白眉，齋身多病已無機。曾來越客留詩板，舊識蕃人送衲衣。巖竇夜禪雲樹濕，石橋秋望海山微。結庵更擬尋華頂，晚歲應容叩竹扉。（見《四庫珍本初集》本宋林師蒧《天台續集》卷下。）（按：《天台續集》二卷，爲林師蒧據宋李庚原本編成，所收「皆宋初迄宣、政間人之詩」〖《四庫全書總目》卷一八七〗，清陸心源《宋詩紀事補遺》卷四因據以錄入。其實，江爲幷未入宋。陶岳《五代史補》卷五、龍袞《江南野錄》卷八、馬令《南唐書》卷十四、陸游《南唐書》卷十二、吳任臣《十國春秋》卷九七所載爲傳，均云爲於南唐元宗時因事被誅。其時宋尚未立國，作宋詩未當。）。
句 一 江爲
亦同元亮舊生涯。（史鑄《百菊集譜》卷六集句引。）。
句 二 江爲
城頭初角送殘暉。（《江湖小集》卷六紹嵩《江浙紀行集句詩》引）。
鷺鷥詩 李建勳
青山藏不得，明月合相容。（見《吟窗雜錄》卷十四正字王玄《詩中旨格》。）。
羅剎石（題擬） 李建勳
何年遺禹鑿，半里大江中。（見《盛淳臨安志》卷二十三、明田汝成《西湖遊覽志》卷二十四《浙江勝蹟》。）。
登落星灣水心寺題水軒（題擬） 臨川小吏
分飛南渡春風晚，却返家林事業空。無限離情似楊柳，萬條垂向水當中。（見《增修詩話總龜》卷三。）。
華嚴六相義頌 文益
華嚴六相義，同中還有異。異若異於同，全非諸佛意。諸佛意總別，何曾有同異。男子身中入定時，女子身中不留意。不留意，絕名字，萬象明明無理事。
瞻須菩提頌 文益
須菩提，貌古奇，說空法，法不離。信不及，又懷疑。信得及，復何之。倚笻杖，視東西。
街鼓鳴頌 文益
鼓鼕鼕，運大功。滿朝人，道路通。道路通，何所至？達者莫言登寶地。
示捨棄慕道頌 文益
東堂不折桂，南華不學僊，却來乾竺寺，披衣效坐禪。禪若效坐得，非想亦何偏。（經刼守閑，不出生死。）爲報參禪者，須悟道中玄。如何道中玄，真規自宛然。。
僧問隨色摩尼珠頌 文益
摩尼不隨色，色裏勿摩尼。摩尼與衆色，不合不分離。
牛頭庵頌 文益
國城南，祖師庵。庵舊址，依雲嵐。獸馴淑，人相參。忽有心，終不堪。
因僧看經頌 文益
今人看古教，不免心中鬧。欲免心中鬧，但知看古教。
庭栢盆蓮頌 文益
一朶菡萏蓮，兩株青瘦栢。長向僧家庭，何勞問高格。
正月偶示頌 文益
正月春，順時節。情有無，皆含悅。君要知，得誰力。更問誰，教誰決。
寄鍾陵光僧正頌 文益
西山巍巍兮聳碧，漳水澄澄兮練色，對現分明有何極。（以上十首均見《景德傳燈錄》卷二十九。）。
頌 文益
理極忘情謂，如何有喻齊？到頭霜夜月，任情（《林間錄》作「運」）落前溪。菓熟猿兼（《林間錄》作「兼猿」）重，山長似路迷。舉頭殘照在，元是住居西。（《卍續藏經》本《大法眼文益禪師語錄》，又見《林間錄》卷下。）。
偈 文益
見山不是山，見非何曾別。山河與大地，都是一輪月。（《五燈會元》卷十一《三交智嵩禪師》引。）。
偈 善道
南山路仄（《五燈會元》作「側」）東山低（《祖庭事苑》作「東山路側西山低」），新到莫辭三轉（一作「擔」）泥。嗟汝在途經日久，明明不曉（《祖庭事苑》作「向道」）却成迷。（見《景德傳燈錄》卷二十、《五燈會元》卷六《祖庭事苑》卷二。）。
頌 一 紹修
風動心搖樹，雲生性起塵。若明今日事，昧却本來人。
頌 二 紹修
欲識解脫道，諸法不相到。眼耳絕見聞，聲色鬧浩浩。
頌 三 紹修
初心未入道，不得鬧浩浩。鐘聲裏薦取，鼓聲裏顛倒。
頌 諸佛不出世，四十九年說。祖師不西來，少林有妙訣。 紹修
萬法是心光，諸緣唯性曉。本無迷悟人，秪要今日了。（見《五燈會元》卷八。）。
頌 六 紹修
卷簾除却障，閉戶生窒礙。祗這障與礙，古今無人會。會得是障礙，不會不自在。（同上。）。
詠馬（題擬） 王感化
寶馬雕鞍貢紫庭，渥洼神駿舊傳名，四蹄蹀躞天階下，乍對龍顏不敢行。（見《永樂大典》卷六八五一引《建安志》。據《古籍整理出版情況簡報》一五六期刊張忱石先生《〈永樂大典〉續印本印象記》轉引。）。
烈祖挽辭（題擬） 一 宋齊丘
宮砌無新樹。
烈祖挽辭（題擬） 二 宋齊丘
宮衣無組繡。
烈祖挽辭（題擬） 三 宋齊丘
宮樂盡塵埃。（均見《知不足齋叢書》本佚名《五國故事》。）。
酒令 一 宋齊丘
先喫鱣魚，又喫旁蟹，一似拈虵弄蝎。（使者。）。
酒令 二 宋齊丘
先喫乳酩，後喫喬團，一似噇膿灌血。（齊丘。見宋傅肱《蟹譜》卷下。）（〖1〗《蟹譜》云：「藝祖時，嘗遣使至江表。宋齊丘送於郊次，酒行語熟，使者啓令曰：須啗二物，各取南北所尚，復以二物，仍互用南北俚語。使者曰〖略〗。齊丘繼聲曰〖略〗。時朝廷方草創，用度不給，倚江表爲外府，故齊丘及之。左右以令逼使之太甚，相顧失色。使者雅歎焉，故歸朝而間行。」今按：齊入卒於宋立國前一年，此條所記恐有誤。）。
句 李□
夢斷海山遠，夜長風雨多。（李中《碧雲集》卷二《哭舍弟二首》注引。）（按：李中有《海城秋夕寄懷舍弟》、《哭舍弟二首》，其弟名未詳，據李中三詩看，知其能詩，上錄二句曾「傳至海上」。歸故里後卒，李中稱其「夭枉」，身後有「遺稚」。）。
偈 法滿
話道語下無聲，舉揚奧旨丁寧。禪要如今會取，不須退後消停。（《景德傳燈錄》卷十三、《五燈會元》卷九。）。
句 馮延巳
卍字迴廊旋看月。（沈雄《古今詞話·詞品》卷下引。）。
十玄談（幷序） 心印 常察
問君心印作何顏？心印何人敢授傳？歷劫坦然無異色，呼爲心印早虛言。須知本自靈（《大正》本、《偈頌》作「體自虛」）空性，將喻紅罏焰（《大正》本、《偈頌》作「火」）裏蓮。莫以（《大正》本作「莫謂」、《偈頌》作「勿謂」）無心便（《大正》本、《偈頌》作「云」）是道，無心猶隔一重關。
十玄談（幷序） 祖意 常察
祖意如空不是空，靈機爭墮有無功。三賢固（《偈頌》作「尚」）未明斯旨，十聖那能達此宗。透網金鱗猶滯水，回途石馬出沙（《偈頌》作「紗」）籠。殷勤爲說西來意，莫問西來及與東。
十玄談（幷序） 玄機 常察
迢迢空劫勿能收，豈爲塵機作繫留。妙體本來無處所，通身何更問（《大正》本、《偈頌》作「有」）縱由？靈然一句超羣象，迥出三乘不假修。撒手那邊諸（《大正》本、《偈頌》作「千」）聖外，迴程堪作火中牛。
十玄談（幷序） 塵異 常察
濁者自濁清者清，菩提煩惱等空平。誰言卞璧無人鑒，我道驪珠到處晶。萬法泯時全體現，三乘分處假（《大正》本、《偈頌》作「別假」）安名。丈夫皆（《偈頌》作「自」）有衝天志，不（《大正》本、《偈頌》作「莫」）向如來行處行。
十玄談（幷序） 佛教（《大正》本、《偈頌》作「演教」） 常察
三時次第演金言，三世如來亦共宣。初說有空人皆執，後非空有衆皆緣（《偈頌》作「捐」）。龍宮滿藏（《偈頌》作「字」）醫方義，鶴樹終談理未玄。真淨界中纔一念，閻浮早已八千年。
十玄談（幷序） 鄉還曲（《大正》本、《偈頌》作「達本」） 常察
勿於中路事空王，策杖咸須歸（《大正》本、《偈頌》作「還須達」）本鄉。雲水隔時君莫住，雪山深處我非忙（《大正》本、《偈頌》作「忘」）。尋思去日顏如玉，嗟歎迴來（《偈頌》作「時」）鬢似霜。撒手到家人不識，更無一物獻尊堂。
十玄談（幷序） 破還鄉曲（《大正》本、《偈頌》作「還源」） 常察
返本還源事亦差，本來無住不名家。萬年松徑雪深覆，一帶峰巒雲更遮。賓主默時純（《大正》本、《偈頌》作「穆時全」）是妄，君臣道合（《大正》本、《偈頌》作「合處」）正中邪。還鄉曲調如何物（《大正》、《偈頌》作「唱」）？明月堂前枯木（《大正》本、《偈頌》作「樹」）華。
十玄談（幷序） 轉位歸（《大正》本、《偈頌》作「迴機」） 常察
湼槃城裏尚猶危，陌路相逢沒了（《大正》本作「沒定」、《偈頌》作「勿定」）期。權掛垢衣云是佛，却裝珍御復名誰？木人夜半穿靴去，石女天明戴帽歸。萬古碧潭空界月，再三澇（《大正》本、《偈頌》作「撈」）漉始應知。
十玄談（幷序） 轉位 常察
披毛戴角入鄽來，優鉢羅花火裏開。煩惱海中爲雨露，無明山上作雲雷。鑊湯爐炭吹教滅，劍樹刀山喝使摧。金鎖玄關留不住，行於異類且輪回。
十玄談（幷序） 正位前（《大正》本、《偈頌》作「一色」） 常察
枯木巖前差路多，行人到此盡蹉𧿶。鷺鷥立雪非同色，明月蘆華不似他。了了了時無所（《大正》本、《偈頌》作「可」）了，玄玄玄處亦須呵。殷勤爲唱玄中曲，空裏蟾光撮得麽？（《四部叢刊三編》景宋本、《大正藏》本《景德傳燈錄》卷二九、《禪門諸祖師偈頌》卷上之上。景宋本總題作「詩八首」，《十玄談》之題及《祖意》、《轉位》二首據《大正》本及《偈頌》補。序僅見於《大正》本、有注云：「《卿公事苑》云：叢林所行《十玄談》皆無序引，愚曩游廬阜，得其序於同安影堂，今錄之云耳。」《大正》本與景宋本之異，承張靖龍同志告知。另可參《林間錄》卷下。）。
十玄談（幷序） 搜玄吟 常察
三更初夜偏，日午月明前。白雲覆幽石，青霄抱月圓，鷺鷥非雪覆，烏鵶豈漆漫。紙馬通消息，知音白雀還。夢手撃金鐘，覺來空把拳。天明夜行人，無因行自先。門門不迴互，迴互隔關山。步空疑月色，湛寂皎非安。龍吟明異寶，片玉鳳飛啣。猿啼蔥嶺韻，鶴吐鷲峰烟。金烏罩蓆帽，玉兔具靴形。寒泉初夜後，古澗五更前。黑白未分時，正是偏中圓。露展幽林秀，雲收碧落閑。空劫道人家，深宮蕩子嫌。衣錦還鄉客，迴機面指南。問我雪中吟，杲日耀澄潭。無影桑樹子，玉女夜生蠶。携籃日未出，摘菓月當軒。手把寒天扇，身無五月衫。採花入異鄉，將獻類中仙。謹白參玄人，參禪莫守閑。（《卍續藏經》本宋釋子昇、如祐編《禪門諸祖師偈頌》卷上之上。）。
卦歌 毛大仙
水馬爲妻壻，不久下泉鄉。命裏妨頭妻，再得口天娘。（《新編分門古今類事》卷十六引《秘閣閑談》。）（按：《秘閣閑談》云：吳淑之妹喪夫後，再配于馬淑。「初，馬淑之先君在江南爲饒州副使，其前妻馮氏，方強壯之時，常使術士毛大仙者作卦歌。其中曾述配偶之事曰〖歌略〗。後馮卒，再娶吳氏。」）。
偈 隱微
騰空正是時，應須眨上眉。好茲出倫去，莫待白頭兒。（《景德傳燈錄》卷二十三、《五燈會元》卷八。）。
題遠大師塔 相里宗
元墓石稜稜，寒雲晚景凝。空悲虎溪月，不見應門僧。（《太平寰宇記》卷一一一《江州》。）（按：《廬山記》卷四、《萬首唐人絕句》卷九五、《全唐詩》卷八一○收此詩爲僧靈澈作。按《全唐詩》卷七五○李中有《送相里秀才之匡山國子監》詩，相里秀才即相里宗，身份、地點皆合，可知其爲南唐人。《太平寰宇記》稱此詩爲「南進士相里宗題詩」，此書作者樂史爲南唐入宋之人，又爲江西人，其說當可信。）。
歸國南轅之日答揆相贈詩（題擬） 馮延魯
羅巾揮逸翰，送我出夷門。保惜安懷袖，流傳與子孫。
贈李學士 馮延魯
鄰居纔十步，交分已三年。（均見王禹偁《小畜集》卷二十《馮氏家集前序》引。）。
偈 志端
年來（一作「來年」）二月二，別汝暫相棄。爇（一作「燒」）灰散四林，勿（一作「免」）占檀那地。（見《景德傳燈錄》卷二十二。注一作者爲《五燈會元》卷八之異文。）。
簡寂觀 沈彬
山藏勝境當樓臺，[□□□□]洞府開。白髮滿頭誰肯到，蒼苔盈步自偷來。風帆閑事拋三日，玉液長生念一盃。此路有心星月在，杏壇仙侶莫相猜。（按：詩中首聯，影宋鈔本聯寫，無空格。羅振玉《殷禮在斯堂叢書》校排本《廬山記》補四空格于「當」字下。今詳詩韻及詩意，所缺當爲第二句之前四字。）。
再到東林寺 沈彬
十五年前還到此，池深苔蘚樹垂藤。重遊數處心傷日，不見舊時頭白僧。花有露含長夜月，殿無風動徹明燈。堪驚此去老又老，未有更來能不能。
瀑布 沈彬
瀉出嶽中源化水，噴成瀑布世還希（《殷禮在斯堂叢書》本「希」作「稀」）。雖如仙女偷來織，不見山公採得歸。萬古色嫌明月薄，千尋勇學白雲飛。若言真箇堪裁剪，預被豪家買作衣。
望廬山 沈彬
東過匡廬忍醉眠，雙眸盡日挂危巔。壓低吳楚殽涵水，約破雲霞獨倚天。一面峭來無鳥徑，數峰狂欲趁漁船。江人莫笑偏凝望，卜隱長思瀑布前。（以上四首均見《吉石盦叢書》影印日本高山寺藏宋抄本陳舜俞《廬山記》卷四。）（按：《望廬山》三四兩句，《全唐詩》卷七四三已據《野客叢書》卷十七收入，「殽」作「遙」。）。
萍鄉春晚寓居（四首） 一 沈彬
向隅書劍坐銷魂，心計艱難有淚痕。三月不尋花下路，一春常閉雨中門。閑時易得開書帙，貧手難求傍酒樽。三十無成今四十，翊周安漢意空存。
萍鄉春晚寓居（四首） 二 沈彬
花替殘紅草綠深，江頭閒事豈堪尋。雲山憶後思藏跡，家國話來長痛心。戰地血流猶未服，侯門心熱更相歆。求歸閑處無閑處。三紀兵戈猶至今。
萍鄉春晚寓居（四首） 三 沈彬
黃鳥垂楊一兩聲，流年流去不勝情。已傷野徑鎖春色，空睡山窻愁月明。金山真堪沽酒散，山河到了爲誰爭。古人盡入平蕪去，虛對馮唐誇後生。
萍鄉春晚寓居（四首） 四 沈彬
葉老遊蜂不更忙，春殘去去好思量。倚根託蒂花猶落，損力耗心誰可常。江樹不能留野水，晚煙多共恨斜陽。感時傷事皆頭白，幾箇漁竿遇帝主。（見同治十一年刊錫榮纂《萍鄉縣志》卷六）（按：《萍鄉縣志》收沈詩爲宋初之作，誤。民國間李有鋆纂《昭萍志略》卷十二已改歸唐代。）。
句 一 沈彬
花片亂飛愁殺人。（《永樂大典》卷八二二引《考古質疑》引葛次仲集句引。）。
句 二 沈彬
更好碧溪深院靜。（《江湖小集》卷七紹嵩《江浙紀行集句詩》引。）。
句 三 沈彬
黛潑千山出蜀來。（《小畜外集》卷七《仲咸因春游商山下行三怪石輦致郡下甚有幽趣序其始末題六十韻見示依韻和之》引。）。
句 陳貺
醒眼看諸峰，白雲開又集。（見《能改齋漫錄》卷八。）（按：中華上編本《能改齋漫錄》引此作「五代時陳况詩」，「况」爲「貺」之誤，鄭方坤《五代詩話》卷三所引不誤。）。
懷海上故人 左偃
路遙滄海內，人隔此生中。
落花 左偃
千家簾幕春空在，幾處樓臺月自明。（均見《吟窗雜錄》卷十四王玄《詩中旨格》。）。
用虛
。
題棲霞寺詩（幷序） 用虛
寺居方外□□□□□寰中□□幽□勝好（下泐）名跡向茲休（按右詩是七律幽休韻。）。
宿（下泐。按是詩題下似是「千」字，當[是]〖時〗宿千佛巖詩。） 一 用虛
境占江南（下泐十三字幷四行。按第四行當是第三詩題。）。
宿（下泐。按是詩題下似是「千」字，當[是]〖時〗宿千佛巖詩。） 二 用虛
力（按似「勞」字）迥中秋出（下泐十二字）彩分雖遠金（下泐十二字幷三行。按第行當是第四詩題。）。
宿（下泐。按是詩題下似是「千」字，當[是]〖時〗宿千佛巖詩。） 三 用虛
樂□□山（下泐十九字𠔍按似是「黃」字）梅敢比肩（下泐六字）畔看雲□□立庵前天台從（下泐六字）須（下泐。按右詩似詠植物肩前韻。見《江蘇通志稿·藝文志·金石》卷七引《續江寧石刻記》）（按：用虛詩刻石在上元攝山，摩崖泐甚，末題：「□〖按當是唐字〗上元甲子歲次〖下泐〗僧用虛〖下泐〗」《續江寧石刻記》跋云：「右詩刻剝泐太甚，搨本僅存六十八字，細宷當是七律四首。前有序，在千佛巖，距無量殿不遠。宋張敦頤《六朝事迹》、《攝山志》並著錄。嚴記在待訪目，《江寧府志》云：『無量殿旁有正書石碣一，惜剝蝕太甚，莫能辨作者姓名，中存大唐上元歲數字。』殆即指此。遯甲三元術以唐興元元年甲子爲上元，會昌四年甲子爲中元，天祐元年甲子爲下元，宋乾[德]〖元〗二年甲子又上元也。此詩當刻於乾德二年以後，時南唐奉宋正朔，故不署年號。」此組詩殘泐太甚，已無從點斷。）。
梅遠
。
築居 梅遠
昔居苕之南，今適宛之北。溪山故繚繞，往來等鄉國。愛此太古風，不但占林樾。嵐氣敬亭浮，波光響潭接。雖在城市傍，而與喧囂隔。息心謝紛煩，投閒遺一切。結構類茅茨，寧復事雕餙。草堂亦易成，經營豈木石。喜見野人來，漸與塵迹絕。把我盈樽酒，妻兒同一啜。
遷居 梅遠
百里猶鄉土，千年亦比鄰。願言培世德，未敢詠維新。（均見清施念曾、張汝霖編《宛雅三編》卷二、嘉慶廿八年刊洪亮吉等纂《寧國府志》卷二十四。）（按：梅遠爲北宋著名詩人梅堯臣的曾祖。《歐陽文忠公文集》卷三三《梅聖俞墓誌銘》云：「曾祖諱遠，祖諱邈，皆不仕。」楊傑《無爲集》卷十三《故朝奉郎守殿中丞梅君〖正臣〗墓誌銘》云：「南唐末，曾祖遠爲宣城掾。」正臣爲堯臣弟。《宛雅三編》卷二引《梅氏詩譜》，謂遠字維明，光化間由吳興之宣城爲掾。以宣之風土淳厚，遂築居於州學之西，著有《遷居草》。今按：三書所記稍有出入。考《歐陽文忠公文集》卷三十一《太子中舍梅君墓誌銘》，堯臣父梅讓卒於皇祐元年，年九十一，推其生年，爲顯德六年。以此推測，梅遠約生於十世紀初，以仕南唐爲是。《梅氏詩譜》有誤，今不取光化年仕宣說。）。
句 一 潘佑
直儗將心付杜康。（見《野客叢書》卷六。）。
句 二 潘佑
荆溪百里水涵空。（見《輿地紀勝》卷七《鎮江府》。）（按：《紀勝》錄此句，作者爲「潘佐」，「佐」爲「佑」之誤。潘佑《送人往宣城》，《萬首唐人絕句》卷九九、《全唐詩》卷七七○又收潘佐名下，可證。）。
題天申宮三首 一 宋維
殿闕（《宜興縣志》作「閣」）盤空壓巨鰲，洗然靈迹助風騷。玉龍臥久洞雲冷，玄鶴唳頻山月高。深谷羽童探石菌，曉堂真侶飲櫻（《宜興縣志》作「仙」）桃。可憐不悟長生者，塵裏區區改鬢毛。
題天申宮三首 二 宋維
中峰嘉樹綠陰陰，洞裏靈蹤已遍尋。欲下山門又迴首，數聲清磬白雲深。
題天申宮三首 三 宋維
雲嵐滿袖倚嵓扉，龍窟寒生夜睡遲。一曲朱絃誰與聽，月斜風撼碧桃枝。（見洪武刻本《咸淳毘陵志》卷二十二，嘉慶二年刊寧楷等纂《宜興縣志》卷十收第一首。）（按：《四庫全書》本《江南通志》卷一一九錄宋乾德進士有宋維。疑維初居江南，後北上應試。《毘陵志》歸南唐，今從之。）。
泰欽
。
古鏡歌三首 一 泰欽
盡道古鏡不曾見，借你時人看一徧。目前不覩一纖豪，湛湛冷光凝一片。凝一片，無背面，嫫母臨妝不稱情，潘生迴首頻嘉歎。何欣欣，何戚戚，好醜由來那箇是（《大正藏》本作「從來那是的」）？只遮是，轉沈醉，演若晨窺怖走時，子細思量還有以。我問顛狂不暫迴，淚流向予聲哀哀。哽咽未能申吐得，你頭與影悠悠哉！悠悠哉，爾許多時那裡來？迷雲開，行行攜手上高臺。
古鏡歌三首 二 泰欽
誰云古鏡無樣度，古人出入何門戶？門戶君看不見時，即此爲君全顯露。全顯露（《大正藏》本無此三字），與汝一生終保護。若遇知音請益來，逢人不得輕分付。但任作見面，不須生怕怖，看取當時演若多，直至如今成錯悮。如今不省影分明，還是當時同一顧。同一顧，苦苦苦！。
古鏡歌三首 三 泰欽
古鏡精明皎皎，皎皎徧照河沙。到處安名題字，除儂更有誰家？過去未來現在，諸佛鏡上纖瑕。纖瑕垢盡無物，此真火裏蓮華。蓮花千朵萬朵，朵朵端然釋迦。誰云俱屍入滅？誰云穿膝蘆牙？不信鏡中看取，羊車鹿車牛車。時人不識古鏡，盡道本地清淨。祇看清淨是假，照得形容不正。或圓或短或長，若有纖豪俱病。勸君不如打破，鏡去瑕消可瑩。亦見杜口毘[耶]，亦知圓通少剩。（見景宋本《景德傳燈錄》卷三十。「耶」字原缺，據《大正藏》本補）。
擬寒山 一 泰欽
今古應無墜，分明在目前。片雲生晚谷，孤鶴下遙天。岸柳含煙翠，溪花帶雨（《註華嚴經題法界觀門頌》卷上作「露」）鮮。誰人知此意？令我憶南泉。
擬寒山 二 泰欽
幽鳥語如篁，柳垂金線長。煙收山谷靜，風送杏花香。永日蕭然坐，澄心萬慮亡。欲言言不及，林下好商量。
擬寒山 三 泰欽
誰信天真佛，興悲幾萬般。蓼花開古岸，白鷺立沙灘。露滴庭莎長，雲收溪月寒。頭頭垂示處，子細好生觀（《註華嚴經題法界觀門頌》卷上作「看」）。
擬寒山 四 泰欽
閑步游南陌，唯便野興多。傍花看蝶舞，近柳聽鶯歌。稚子撈溪萊，山翁携蕨蘿。問渠何處住，迴首指前坡。
擬寒山 五 泰欽
每思同道者，屈指有寒山。得意千峯下，無人共往還。朝看雲片片，暮聽水潺潺。若問幽奇處，儂家住此間。
擬寒山 六 泰欽
三春媚景時，疊嶂含煙雨。携藍採蕨歸，和米鐺中煮。食罷展殘書，鶯鳥關關語。此情孰可論，唯我能相許。
擬寒山 七 泰欽
幽巖我自悟，路險無人到。寒燒帶葉柴，倦即和衣倒。閒牕任月明，落葉從風掃。住茲不計年，漸覺垂垂老。
擬寒山 八 泰欽
野老負薪歸，催婦連宵織。看他家事忙，且道承誰力。問渠渠不知，特地生疑惑。傷嗟今古人，幾箇知恩德。
擬寒山 九 泰欽
自住國清寺，因循經幾年。不窮三藏教，匪學祖師禪。一事攻燒火，餘閑任性眠。生涯何所有？今古與人傳。
擬寒山 十 泰欽
颯颯西風起，飄飄細雨飛。前村孤嶺上，樵父擁蓑歸。躡履尋荒徑，搘筇似力微。時人應笑我，笑我者還稀。（《卍續藏經》本宋釋子昇、如祐編《禪門諸祖師偈頌》卷上之上。）。
柱杖頌 寶津
四面一條杖，當機驗龍象。頭角稍低昂，電光臨背上。（《天聖廣燈錄》卷二四、《五燈會元》卷十四。）。
偈 可勳
秋江煙島晴，鷗鷺行行立。不念觀世音，爭知普門入。（見《景德傳燈錄》卷二十六、《五燈會元》卷十。）。
烏衣巷 朱存
閥閱淪亡梐枑移，年年舊燕亦雙歸。茅簷葦萡無冠蓋，不見烏衣見白衣。（《景定建康志》卷十六。）。
半陽湖 朱存
江南龍節水爲鄉，水不純（《六朝事迹編類》作「絕」）陰又半陽。一片湖光共深淺，兩般泉脉異溫涼。（同前卷十八。又見《六朝事跡編類》卷上。）。
潮溝 朱存
流水東西傍帝臺，六朝重爲兩朝開。曾有蠲首知高下，莫問魚皮識去來。（同前卷十九。）。
直瀆 朱存
晝役人功夜鬼功，陽開陰闔幾時終。不聞擲土江中語，爭得盈流一水通。（同前。又見《六朝事迹編類》卷上。）。
運瀆 朱存
舳艫銜尾日無虛，更鑿都城引漕渠。何事餒來貪雀穀，不知留得幾年儲？（同前。）。
鳳凰臺 朱存
竹影桐陰滿舊山，鳳凰多載不飛還。登臺只有吹簫者，爭得和鳴墮世間。（同前卷二十二。）（按：朱存《金陵古迹詩》四卷，《崇文總目》卷五著錄，惟作者訛作李存。《景定建康志》卷四九云：「宋〖當作「朱」〗存，字闕，金陵人也。嘗讀吳大帝而下六朝書，具詳歷代興亡成敗之迹，南唐時作《覽古詩》二百章，章四句。沿初洎末，爛然棋布，閱詩者嘉其用心之勤云。」今存者僅十六首。另《景定建康志》卷十八云「陳軒《金陵集》有李建勳、朱存《迎擔湖詩》，今未見。」又宋張惇頤《六朝事迹編類》收楊修詩四十八首，其中《新亭》、《秦淮》、《北渠》、《天闕山》、《三斷石》五首，《輿地紀勝》卷十七皆作朱存詩，僅《新亭》文字差異較大；《直瀆》、《半陽湖》二首，《景定建康志》也作朱存詩，《景定建康志》卷四九云：「楊備字修之，……慶曆中爲尚書虞部員外郎分司南京上輕車都尉，往復道出江上，賦百篇二韻，命曰《覽古百題詩》，各注其事於題之下，與南唐朱存詩並傳於世。」知二人詩在宋時已有傳誤。但應以孰是，尚難決斷。楊詩除《六朝事迹編類》所收外，《景定建康志》存六十首，去其重復，約存八十餘首。）。
醉歌 開寶中江南叟
藍採禾，藍採禾，（《江南野史》卷十首二句作「藍采采」一句，）塵世紛紛世更多。爭如賣藥沽酒飲，歸去深崖拍手歌。（見馬令《南唐書》卷十五。）（〖1〗《江南野史》卷十《陳陶傳》：「開寶中常見一叟，角髮被褐，與一鍊師舁藥入城鬻之，獲貲則市鮮就爐，二人對飲且唱，旁若無人。既醉且舞而歌曰〖略〗。時人見其縱逸，姿貌非常，每飲酒食鮓，疑爲陶之夫婦焉。竟不知所終，或云得仙矣。」〖2〗馬令《南唐書》卷十五《陳陶傳》：「開寶中常見一叟，角髮被褐，與老媼貨藥於市，獲錢則市鮓對飲，旁若無人，既醉，行舞而歌曰〖略〗。或疑爲陶之夫婦云。」按：陳陶爲大中間人，今存其詩，事迹歷歷可考。自大中至開寶，已逾百年。得仙之說，固屬附會，陶即耆壽，恐亦難以存活一百數十年之久，何況當時即爲存疑，幷無必證，今列之，另以「開寶中江南叟」列目。）。
游南雁蕩詩 陳德誠
雁山遙與白雲連，六十奇峯半倚天。金鼎雨花猿聽偈，石門迎月鶴參禪。戲龍高躍青霄上，羣鳳齊飛赤日邊。詩思憑空吟不了，那堪夙駕入星躔。（見周喟《南雁蕩山志》卷一引陳玭《嘉靖南雁山志》、鄭思恭《崇禎南雁山志》等。）（按：陳德誠逸詩及小傳，皆承張靖龍同志錄示。）。
贈孟賓于（題擬） 趙晟
上國登科建業遊，鼎分蹤跡便淹留。江干旅夢三千里，海內詩名四十秋。華表柱邊人不識，爛柯山下水空流。自從叔寶朝天後，贏得安閑養白頭。（周本淳校點本《詩話總龜》卷二八引《雅言系述》。）（按：此詩當作于南唐授士之次年，援舊例仍收入。）。
句 一 孟賓于
吾祖幷州隔萬山，吾家多難謫郴連。
句 二 孟賓于
十載戀明主。
句 三 孟賓于
兩京遊寺曾題牓，五舉逢知始看花。（均見宋王禹偁《小畜集》卷二十《孟水部詩集序》引。）。
投贈張鴻（題擬） 孟賓于
自憐成事攀仙桂，誰似投閑向草萊。（見康熙《連州志》卷五《張鴻傳》引。又收入《粤詩蒐逸》卷一。）。
續父題壁（題擬） 孟賓于
他家養兒三四五，我家養兒獨且苦。（賓于父。）衆星不如孤月明，牛羊滿山畏獨虎。（賓于）。（見《小草齋詩話》卷四、康熙《連州志》卷五《孟賓于傳》）（〖1〗《連州志》：「父以家貧。且賓于無他兄弟，題其壁云〖詩略〗。賓于從鄉校歸，續曰〖詩略〗。」）。
王仲簡
。
贈耿郎中 王仲簡
得接英賢喜可知，人生能得幾多時。自從別後顏容改，恰似庭前雨舊碑。（見《增修詩話總龜前集》卷三三引《郡閣雅談》。）（按：《郡閣雅談》云此詩爲仲簡卒後其兄仲偉夢莊客持書來附詩。仲簡與耿振顯德中同官，此詩恐係當時作而後人附會入夢者。今收錄，俟續考。）。
寄徐鼎臣（題擬） 包穎
常思帝里奉交親，別後光陰屈指頻。蘭佩却歸綸閣下，荆枝猶寄楚江濱。十程山水勞幽夢，滿院煙花醉別人。料得此生強健在，會須重賞昔年春。（《徐公文集》卷三。）（按：《徐公文集》卷三收此詩，題作《表弟包穎見寄》，題下注：「此子侍親在饒州，累年臥疾。」詳詩意，此詩爲包穎寄徐鉉之作，詩題及題注爲徐鉉自編文集所加。《全唐詩》卷七五三以此詩爲徐鉉作，而將徐鉉和詩收包穎名下，實誤，今爲移正之。此則參《文史》二十五期曹汛先生文。）。
招徐鼎臣（題擬） 鍾謨
看看潘鬢二毛生，昨日林梢又轉鸎。欲對春風忘世慮，敢言尊酒召時英。假中西閣幸無事，筵中南威幸有情。不得車公終不樂，已教紅袖出門迎。（《徐公文集》卷二。）（按：《徐公文集》此詩題作《寄鍾謨》，其次爲《正初答鍾郎中見招》，二詩皆用「鸎」、「英」、「情」、「迎」四韻。詳詩意，前詩爲春初招人過訪之作，後詩爲答前詩之作。因此，前詩應爲鍾謨作，後詩始爲徐鉉作。《全唐詩》卷七五二以二詩皆歸徐鉉，未允，今爲移正。以上參《文史》二十五期曹汛先生文。）。
偈 道恒
不要三乘要祖宗，三乘不要與君同。君今欲會通宗旨，後夜猿啼在亂峰。
頌 一 道恒
百丈有三訣，喫茶珍重歇。直下便承當，敢保君未徹。
頌 二 道恒
過去已過去，未來更莫算。兀然無事坐，何曾有人喚？（均見《五燈會元》卷十。）。
金蓮步 唐鎬
金陵佳麗不虛傳，浦浦荷花水上仙。未會與民同樂意，卻於宮裏看金蓮。（見周密《浩然齋雅談》卷中。）（按：《全唐詩》卷七九五收鎬詩二句。但姓名誤爲齊鎬。）。
桃花夫人廟 徐熙
一樹桃花發，桃花即是君。空祠臨野水，何處覓閑雲。事跡樵人說，爐香過客焚。雨添碑上蘚，難讀古時文。（見陸心源《宋詩紀事補遺》卷二引《續輯漢陽縣志》。）。
題常州忠烈王廟 任右元
松竹蕭蕭野笛悲，寂寥冰雪對旌旗。前山月夜陰風起，神去神來人不知。（見《增修詩話總龜》卷十五引《郡閣雅談》、《咸淳毗陵志》卷二十二。）。
李煜
。
幸後湖開宴賞荷花作（題擬） 李煜
蓼稍蘸水火不滅，水鳥驚魚銀梭投。滿目荷花千萬頃，紅碧相雜敷清流。孫武已斬吳宮女，瑠璃池上佳人頭。（見宋佚名《新編分門古今類事》卷十三引《翰苑名談》並《詩話》。）（〖1〗《新編分門古今類事》云：「江南李後主嘗一日幸後湖，開宴賞荷花，忽作古詩云〖詩略〗。當時識者咸謂吳宮中而有佳人頭，非吉兆也。」後果應驗。按：《增修詩話總龜》卷三一引《摭遺》謂此詩爲李璟作，《全唐詩》卷八因之，實誤。《分門古今類事》同條後引李煜詩事甚詳，可證。文長，恕不備錄。）。
宿石頭清涼大道場（題擬） 李煜
未能歸去宿龍宮。（見《六朝事迹編類》卷下、《景定建康志》卷四六、《至元金陵新志》卷十一。）。
句 一 李煜
鉛砌美銀光，飾井雕葩植。（見宋葉延珪纂《海錄碎事》卷三。）。
句 二 李煜
一朝承凱澤，萬里荆荒陬。（見同書卷四。）。
句 三 李煜
玉俎且共甘，羽觴合同嘉。
句 四 李煜
金缸（疑當作「釭」）明五夜，玉盤羅八珍。（均見同書卷六。）（按：《唐音統籤》卷七五四僅從《海錄碎事》卷一補入「日映仙雲薄，秋高天碧深」二句，《全唐詩》卷八仍之，以上八句均失收。）。
句 五 李煜
別易會難無可奈。（見《能改齋漫錄》卷十六。）。
句 六 李煜
不堪閑坐細思量。（胡偉《宮詞》。）。
丙寅歲與徐鉉同賦（題擬） 江直木
學《易》寧無道，知非素有心。（《徐公文集》卷二十九《大宋故尚書兵部員外郎江君墓誌銘》。）。
題棺木 一 朱貞白
久久終需要，而（《類說》作「如」）今未要君。有時閑憶者，大是要知聞。（《宋朝事實類苑》卷六三引《楊文公談苑》。《類說》卷五三僅引前二句。）。
題棺木 二 朱貞白
一夜小園開似雪。（《江湖小集》卷八紹嵩《江浙紀行集句詩》。）（按：朱貞白，《全唐詩》卷八七○作李貞白。《增修詩話總龜前集》卷二十引《談苑》作李正白，「正」爲諱改。《類說》引作朱貞白。今從《宋朝事實類苑》列目。）。
題胡氏華林書院（題擬） 許堅
盡說靈蹤好畫圖，幽奇高尚義羣居。山林總是神仙隱，禮樂爰修周孔書。解駕十年惟壯士，担簦千里結名廬。功成霄漢非常事，對此那堪不我欺。（見宣統元年刊《甘竹胡氏十修族譜》，轉引自《文學遺產》一九八四年第三期刊謝先模《宋人佚詩一束》。）。
查公山詩 查元方
大道貴知止，昔賢稱二疏。今來我季方，退身茲有餘。瀟灑去桎梏，放蕩狎樵漁。疏泉離遠竇，鑿石構層廬。溪禽拂窗牖，山花滿庭除。寒藤繫舴艋，碧潭澄素舒。覩茲塵𡏖，始見仁智居。痛哉方散適，溘然歸丘墟。恨不同老彭，其樂永只且。自古干祿輩，知進不知退。立事名雖揚，全身理何昧。茂先賦《鷦鷯》，體物知顯晦。一旦悔自速，臨刑無以對。李斯戀富貴，下包周身智。及憶東門犬，已棄咸陽市。平子著《歸田》，淵明捨彭澤，後來區區人，誰復掛書冊。我喜從今去，吾宗有逋客。山號查公山，嵽嵲雲漢間。山下查公塚，溪聲長潺潺。高臺好悵望，絕磴堪躋攀。他年謝簪紱，永此繼閑閑。（見弘治《徽州府志》卷二、《新安文獻志》卷五十一、《宋詩紀事補遺》卷二。）。
謁聖林 楊文郁
悠悠往古繼來今，天地無窮照孔林。兩到金絲堂下拜，門生無負百年心。（見《宋詩紀事補遺》卷二引《闕里志》。）。
題越臺 張洎
我愛真人居，高臺倚寥泬。洞天開兩扉，邈爾與世絕。縹緲乘鸞女，華顏映綠髮。舉手拂煙虹，吹笙弄松月，森蘿窺萬像，境異趣亦別。何必服金丹，飛身向蓬闕。（見《會稽掇英總集》卷十五。）。
句 張洎
風物一堆灰。（見《紺珠集》卷十一引《金坡遺事》。）（〖1〗《金坡遺事》：「張洎文章清贍。在江南日，將命入貢。還作十詩以訾詆京師，有『風物一堆灰』句。」）。
由皖口歸昇州作（題擬） 徐鉉
一夜黃星照官渡，本初何面見田豐？（《徐公文集》附《徐鉉行狀》引。）。
和表弟包穎見寄 徐鉉
平生中表最情親，浮世那堪聚散頻。謝眺却吟歸省閣，劉楨猶自臥漳濱。舊游半是前生事，要路多達後進人。且喜新吟報強健，明年相望杏園春。（《徐公文集》卷三。）（按：《徐公文集》卷三收《表弟包穎見寄》，爲包穎寄徐鉉之作；其次爲和詩一首，爲徐鉉和包穎之作。《全唐詩》誤以包穎詩收徐鉉名下，而以徐和詩錄歸包穎名下。今爲分別移正之。此則參《文史》二十五輯曹汛先生文。）。
天柱峰（題擬） 李明
天柱一峰藏日月，洞門千仞鎖雲雷。（見《輿地紀勝》卷四六《安慶府》。）（按：《天柱山志》收白居易《題天柱峰》，其三四兩句與此同，詳本書卷二八。）。
鐘山寺 樂史
千峰夾一徑，一徑花枕泉。聽泉復看花，行到鐘山前。古寺雲生屋，高僧月伴禪。自慙留一宿，匹馬又朝天。（見厲鶚《宋詩紀事》卷三引《撫州府志》、影印文淵閣《四庫全書》本《江西通志》卷一四八。）。
青青河畔草 李從謙
王孫歸不歸，翠色和春老。（宋胡宿《文恭集》卷三六《宋故左龍武衛大將軍李公墓誌銘》引。）。
殘絲曲 盧郢
春風駘蕩吹人衣，殘絲罥花曳空飛。閒愁十丈斷不得，雄蜂雌蝶相因依。高樓夾路淩雲起，瑣窗鸞柱彈《流水》。鶯聲啼老楊柳煙，香夢濛濛隔千里。（見清朱緒曾編《金陵詩徴》卷五。）。
缺題 一 王操
分飛南渡春風晚，却返家林舊業空。
缺題 二 王操
無限離情似楊柳，萬條懸放楚江原。（見《吟窗雜錄》卷二九《歷代吟譜》。）。
哭左偃（題擬） 王操
堂親垂白日，稚子欲行時。（見《增修詩話總龜》卷四引《雅言雜錄》。）（按：王操入宋後詩存者尚多，茲不備錄。）。
碧流院（題擬） 杜稜
石骨生泉冷，流來澗沼湄。幽禽鳴竹砌，遊客步階陲。滃鬱杉松碧，陰稠煙靄緇。古風吟不足，嗟恨老蒼髭。（見宋潛說友《咸淳臨安志》卷八十五。）（按：碧流院，吳越王更名碧沼。此詩不詳作年，題仍舊名。又稜約卒於乾寧、天復間，以其爲錢鏐佐屬，故收歸吳越。）。
鞠歌行 羅隱
麗莫似漢宮妃，謙莫似黃家女。黃女持謙齒髮高，漢妃恃麗天庭去。人生容德不自保，聖人安用推天道。君不見，蔡澤嵌枯詭怪之形狀，大言直取秦丞相；又不見，田千秋才智不出人，一朝富貴如有神。二侯行事在方冊，泣麟老人終困厄。夜光抱恨良歎（一作「璞」）悲，日月逝矣吾何之。（見《文苑英華》卷二○三。）（按：《全唐詩》卷一八五收作李白詩，殆沿明刻本《文苑英華》之誤。中華書局影印本此卷爲宋刻，前爲李白同題詩，後即此首，署「羅隱」，確鑿無誤。）。
宿法華寺 羅隱
心與空林共杳冥，孤燈寒竹自熒熒。不知何處小乘客，一夜風前聞誦經。（見《會稽掇英總集》卷八。）。
上亭驛（題擬） 羅隱
細（《輿地紀勝》、《天中記》作「山」）雨霏微宿上亭，雨中因感（《輿地紀勝》、《天中記》作「想」）雨淋鈴。貴爲天子猶魂斷，窮著荷衣好涕零。劍水多端何處去，巴猿無賴不堪聽。少年辛苦今飄蕩，空（一作「深」）媿先生教聚螢。（見宋王灼《碧鷄漫志》卷五。）（按：《全唐詩》卷六六五據《天中記》收首二句，《全唐詩續補遺》卷十六據《輿地紀勝》卷一八六收前四句，均不全，今重錄之。）。
題石門 羅隱
靈巖一竅何年鑿？混沌初開有此門。探藥仙人何處去，山中不改舊乾坤。（《宛陵郡志備要》。此首從《鄭州大學學報》一九八六年六期李之亮《〈羅隱年譜〉補正》一文所輯收入。）。
吳公約神道碑附詩 羅隱
吳山蒼蒼，吳水泱泱。降生英靈，爲公爲王。以嚴師旅，以奠封疆。派有別者，我亦鷹揚。取直之功，捍巢之績。雖從本軍，實展良畫。踐歷禁旅，光揚事迹。乃自西佳，遷於硤石。上君東代，諸將西征，賈其餘通，資其銳兵。稽山霧廓，京口波清。再從貂冕，始拜冬卿。吳會紛紜，淮[右]（石）（從雍文華校本改）奔競。驅其涷餒，犯我疆境。躬勵精卒，恭承上命。雪霽松貞，風中草勁。元戎承制，聖主酬勞。大起名重，司元望高。優游渥澤，出入官曹。所謂鷄省，全資豹韜。恭仰府城，載崇吾圉。惟力是助，厥功以舉。雲矗千堵，土攢萬杵。率以資產，役以軍旅。乃頒異寵，乃正華資。大國綱紀，雄藩羽儀。牀間牛鬬，杯裏蛇疑。天胡可測，神亦難知。有仁於時，有功於物。一代殊勳，二品清秩。不謂不達，何獲何失。瑞馬神羊，金箱玉室。（出《全唐文》卷八九七。）（〖1〗碑云：「君嗣子以隱鄉里之舊，請銘其墓。而復以詩一章，文其美於道之隅。」）。
繡 羅隱
一片絲羅輕似水，洞房西室女工勞。花隨玉指添春色，鳥逐金針長羽毛。蜀錦謾誇聲自貴，越綾虛說價猶高。可中用作鴛鴦被，紅葉枝枝不礙刀。（見雍文華校本《羅隱集·甲乙集》，又見《四庫全書》本《羅昭諫集》。）（按：《全唐詩》卷六五六收此詩，缺三字，今重錄。雍文華所據爲清張瓚瑞榴堂《羅昭諫集》。）。
詠柳 羅隱
裊裊和煙映玉樓，半垂橋上半垂流。今年漸見枝條密，惱亂春風卒未休。（見蜀何光遠《鑑誡錄》卷七《亡國音》。）（按：《全唐詩》卷六六三收隱《柳》詩，係據《甲乙集》卷九所錄，與最早記載本詩的《鑑誡錄》相較，有十三字不同。今重錄。）。
過梁震居留題 羅隱
道院迎仙客，書堂隱相儒。庭栽棲鳳竹，池養化龍魚。（見《堯山堂外紀》卷三九、《全浙詩話》卷八。）（按：隱卒開平間，震至後康時始在荆南握重權。詩疑出僞托。）。
送竈詩 羅隱
一盞清茶一縷煙，竈君皇帝上青天。玉皇若問人間事，爲道文章不值錢。（《堅瓠甲集》卷二。又見《全浙詩話》卷八。）（按：此篇似亦出後人附託。）。
下杜城 羅隱
來往城南十八年，賴家橋上潏河邊。村醪香美脫衣典，幾度落花相對眠。（《類編長安志》卷九。）。
華嚴寺 羅隱
華嚴[西]（而）轉遶朱坡，每到春時日夕過。曾向姚家園裏醉，牡丹紅紫數千窠。（同前。）。
遊北湖 羅隱
醒心亭下水涵天，吏部風流三百年。（見《輿地紀勝》卷五十七《郴州》。）。
鳳凰臺 羅隱
昔云丹穴鳳，翔集高臺端。（同前。）。
下第詩 羅隱
簾捲殘陽鳴鳥鵲，花飛何處好樓臺。（見明胡應麟《詩藪·內編》卷六。）。
句 一 羅隱
曹韓沙嘴團，銅陵出狀元。（見影印天一閣藏本《嘉靖池州府志》卷一。）。
句 二 羅隱
飲水魚心知冷暖，濯纓人足識炎涼。（《天都載》。）。
句 三 羅隱
桃李無言應笑我，二年塵土滿漁航。（《五色線》。）。
句 四 羅隱
馬上抱雞鬬三市，袖中携劍五陵遊。（《蕘山堂》。以上六句均見明閔元衢《羅江東外紀》。）（按：自《下第詩》以降，皆據雍文華校點本《羅隱集》所輯佚句迻錄。）。
句 五 羅隱
一列珠簾不下鈎。（《後村千家詩》卷十六聞人祥正《集句》引。）。
歌 一 契此
只箇心心心是佛，十方世界最靈物。縱橫妙用可憐生，一切不如心真實。
歌 二 契此
騰騰自在無所爲，閑閑究竟出家兒。若睹目前真大道，不見纖毫也大奇。。
歌 三 契此
萬法何殊心何異，何勞更用尋經義。心王本自絕多知，智者只明無學地。（以上三首又見《宗鏡錄》卷十八。）。
歌 四 契此
非凡非聖復若乎，不彊分別聖情孤。無價心珠本圓淨，凡是異相妄空呼。
歌 五 契此
人能弘道道分明，無量清高稱道情。攜錫若登故國路，莫愁諸處不聞聲。（按：以上五首，《景德傳燈錄》原連爲一首。今參《宗鏡錄》及《明州定應大師布袋和尚傳》分作五首。）。
偈 契此
一鉢千家飯，孤身萬里遊。青目覩人少，問路白雲頭。（此首又見《石倉歷代詩選》卷一一一。）。
臨滅偈（題擬） 契此
彌勒真彌勒，分（《布袋和尚傳》作「化」）身千百億。時時示時（《布袋和尚傳》作「世」、《雞肋編》卷中作「識世」）人，時人終（《雞肋編》作「總」、《五燈會元》作「自」、《布袋和尚傳》作「俱」）不識。（以上諸首均見《景德傳燈錄》卷二十七、《五燈會元》卷二、《卍續藏》本《明州定應大師布袋和尚傳》〖元人曇噩作〗。）（按：《布袋和尚傳》云此爲其滅後作，末題九字云：「不得狀吾相，此即是真。」）。
偈 一 契此
是非憎愛多世偏多，子細思量奈我何。寬却肚腸須（《布袋和尚傳》、《明州岳林寺志》作「皮常」）忍辱，豁開心地任從他（《明州岳林寺志》作「放開笑中暗消磨」，《布袋和尚傳》「笑口」作「泆日」，似誤。）若逢知己須依分，縱遇冤家也共和。若能了此心頭事（《布袋和尚傳》、《明州岳林寺志》作「能使此心無絓礙」），自然證得六波羅。
偈 二 契此
我有一布袋，虛空無罣礙。展（《布袋和尚傳》作「打」）開遍十方，入時觀自在。。
偈 三 契此
吾有三寶堂，裏空（《明州岳林寺志》作「有」）無色相。不高亦不低，無遮亦無障。學者體不如，求者難得樣。智慧（《布袋和尚傳》作「者」）解安排，千中（《布袋和尚傳》、《明州岳林寺志》作「古」）無一匠。四門四果生，十方盡供養。
偈 四 契此
吾有一軀佛，世人皆不識。不塑亦不裝，不雕亦不刻。無一滴灰泥（《布袋和尚傳》作「無一塊泥土」），無一點彩色。人畫畫不成。賊偷偷不得。體相本自然，清淨非拂拭（《布袋和尚傳》作「常皎潔」）。雖然是一軀，分身千百億。（以上四首均見《五燈會元》卷二、《明州定應大師布袋和尚傳》、《明州岳林寺志》〖清戴明琮撰〗卷三。）。
偈 五 契此
[手]（牛）（從《明州岳林寺志》改）捏青苗種福田，低頭便見水中天。六根清淨方成稻，退步（《明州岳林寺志》作「後」）原來是向前。
偈 六 契此
由貪淪墮世波中，拾却貪嗔禮大雄。直截凡情無所得，圓明寂照汝心宗。
偈 七 契此
奔南走北欲何爲？百歲光陰頃刻衰。自性靈知須急悟，莫教平地陷風雷。
偈 八 契此
趣利求名空自忙，利名二字陷人坑。疾須返照娘生面，一片靈心是覺王。
偈 九 契此
圓覺靈明超太虛，目前萬物不差殊。十方法界都包盡，惟有真如也太迂。
偈 十 契此
汝心即正（《明州岳林寺志》作「聖」）智，何須問次第。聖凡都不到，空花映日飛。
偈 十一 契此
關非內外絕中央，禪思宏深體大方。
偈 十二 契此
肩挑[日]（明）（從《明州岳林寺志》改）月橫街去，把定乾坤莫放渠。遇聖遇凡俱坐斷，寂光勝地可安居。
偈 十三 契此
無生無死佛家風，不墮古今莫定蹤。觸處圓明常湛寂，龍華雞足兩無從。
偈 十四 契此
碧水映孤峰，寒潭迎皎月。爾我不知宗，須彌足底越。。
偈 十五 契此
汝水若還清，汝身被水溺。汝柴若還燥，汝身被火燎。燎溺病同途，大夢原未覺。汝能鞭起懸，空靈覺心反。覆看渠非深，奧神光獨耀。性真常現成，公案方知道。便能穩坐毗盧，頂上吹清調。（以上十一首，均見《卍續藏經》本《明州定應大師布袋和尚傳》附元釋廣如撰《布袋和尚後序》。除「圓覺靈明超太虛」、「關非內外絕中央」、「汝水若還清」三首外的八首，又見於《明州岳林寺志》卷三。
偈 十六 契此
白屋安貧終暫計，夕陽歸路豈知還？蓮花佛國深深處，出世芳蹤不可攀。（《奉化縣補義志》卷三。）（按：《明州岳林寺志》六卷，奉化戴明琮撰成於康熙二十六年。《奉化縣補義志》十卷，民國元年蔣堯裳撰。二書均藏於奉化縣文物室，承張靖龍同志錄示。）。
頌布袋和尚 蔣宗簡
兜率宮中阿逸多，不離天界降娑婆。相逢爲我安心訣，萬劫千生一剎那。（《明州岳林寺志》卷三。）。
薛正明
。
遊南雁蕩 薛正明
遐僻山深自晦明，峨峨千態畫難成。半空高掛龍湫瀑，萬仞宏開金石城。日射嵐光輕鎖黛，泉飛竹徑細鳴箏。隱山無路停驂問，拂拂清風兩腋生。（見周喟《南雁蕩山志》卷七引鄭思恭《崇禎南雁山志》。）（按：薛正明逸詩及小傳，承張靖龍同志錄示。）。
偈 重惲
雲幽一隻箭，虛空無背面。射去遍十方，要且無人見。（《五燈會元》卷六。）。
遺詩 錢朗
有箇仙人騎白鶴，曾隨王母到瀛洲。于今鶴去仙人遠，天際白雲空自浮。（《槜李詩繫》卷三○。）。
頌 重機
盲聾瘖瘂是仙陀，滿眼時人不柰何。祇向目前須體妙，身心萬象與森羅。（《景德傳燈錄》卷二十一、《五燈會元》卷八。）。
問諸學流偈 師靜
若道法皆如幻有，造諸過惡應無咎。云何所作業不忘，而藉佛慈興接誘。（《景德傳燈錄》卷二十一、《五燈會元》卷八。）。
小靜
。
答師靜 小靜
幻人興幻幻輪圍，幻業能招幻所治。不了幻生諸幻苦，覺知如幻幻無爲。（同前。）。
頌 義昭
虎頭生角人難措，石火電光須密布。假饒烈士也應難，懵底那能解差（《五燈會元》作「回」）互。（見《景德傳燈錄》卷二十三、《五燈會元》卷八。）。
於清風樓齋坐久舉目忽覩日光豁然頓曉而有偈 師鼐
清風樓上赴官齋，此日平生眼豁開。方信普通年遠事，不從葱嶺帶將來。
臨終示偈 師鼐
眼光隨色盡，耳識逐聲消。還源無別旨，今日與明朝。（均見《五燈會元》卷七。）。
三種病人頌 師鼐
盲聾喑啞格調高，是何境界自担荷。昔日曾嚮玄沙道，笑殺張三李四歌。（見《祖堂集》卷十一。）。
浮石寺 錢鏐
灧灧霞光映碧流，潭灣深處有龍湫。危樓百尺臨江渚，石在波心千古浮。（見同治十一年刊區作霖纂《餘干縣志》卷十八。）。
題羅昭諫新建小樓二絕 一 錢鏐
結構叨憑柱石材，敢期幢蓋此徘徊。陽春曲調高難和，盡日焚香倚隗臺。
題羅昭諫新建小樓二絕 二 錢鏐
玳簪珠履愧菲材，時凭欄干首重回。只待淮妖剪除後，別傾巵酒賀行臺。（清嘉慶刊本《誠應武肅王集》卷四。）。
頌 道怤
一向隨他走，又成我不是。設爾不與摩，傷著他牽匱。欲得省要會，二途俱莫綴。。
答僧問好晴好雨頌（題擬） 道怤
好晴好雨奇行持，若隨語會落今時。談玄只要塵中妙，得妙還同不惜伊。
象骨山頌 道怤
密密誰知要，明明許也無。森蘿含本性，山嶽盡如如。
答僧問十二時中如何行李頌（題擬） 道怤
當此支荷得，勝於歷却（疑應作「劫」）功。多途終不是，一路妙圓通。
省超偈（題擬） 道怤
省超之時不守住，更須騰身後前機。太虛不㝵金烏運，霄漢寧妨玉兔飛。
僧乞示入藂林徑直之路答以此頌（題擬） 道怤
我適抑不已，汝須不當急。機竪尚虧投，影沒大難及。
談體頌 道怤
體含衆像像分明，離體含形形轉精。清明妙淨誰能弁，釋迦掩室竭羅城。
歎景禪吟 道怤
歎汝景禪去何速，雖不同道當眼明。箇今永却不曾虧，地水火風還故國。好也好，也大奇，忙忙宇宙幾人知，瑩淨寧閑追路絕，青山綠嶂白雲馳。歌好歌，笑好笑，誰肯便作此中調。難提既與君凑機，其肯無不諧其要。格志異，氣骨高，森蘿咸會一靈毫。雖然示作皆同電，出岫藏峰徒思勞。希奇地，劍吹毛，脫罩騰籠任性遊。此界他界如水月，幾般應跡妙逍遙。
悟玄頌 道怤
有路省人心，學玄者好尋。旋機現體骨，何用更沉吟。莫嫌淺不食，猶勝意思深。魚若有龍骨，大小盡堪任。（以上九首均見《祖堂集》卷十。）。
示後學偈 令參
入門須有語，不語病拪蘆。應須滿口道，莫教帶有無。
明照和尚和後再作（題擬） 令參
入門如電拂，後土合知無。迴頭却問我，終是病拪蘆。
勸學偈 令參
苦哉甚苦哉，波裏覓乾灰。勸君收取手，正與摩時倈。（以上三首均見《祖堂集》卷十。）。
偈 神祿
蕭然獨處意沉吟，誰信無絃發妙音。終日法堂惟靜坐，更無人問本來心。（見《五燈會元》卷八、《全閩詩話》卷十二引《閩書》。）。
遊鴈蕩 錢元㺷
東風驛路馬蹄香，曉起行春到夕陽。三月鶯啼花柳寺，幾家人住水雲鄉。名山不用問樵字，清世何須憂廟廊。且脫[綸巾]（輪軒）（從《南雁蕩山志》改）隨洞客，紫簫吹月夜天涼。（見民國十四年符璋等纂《平陽縣志》卷九五。題下原注：「舊志。」）（按：元㺷，《平陽縣志》作「元球」。《十國春秋》卷八三本傳注云：「按《晉高祖實錄》、《十國紀年》作元球、元珦以罪誅，今從《吳越備史》、《九國志》作元㺷。」今從其說。張靖龍云：見周喟《南雁蕩山志》卷七引鄭思恭《崇禎南雁山志》。又見《乾隆平陽縣志》卷二，題作《游雁蕩山詩》，綸巾作輪軒。）。
索茗題巨觥（題擬） 皮光業
未見甘心氏，先嘗苦口師。（見《說郛》卷六一《清異錄》。）（〖1〗《清異錄》：「光業最耽茗事。一日，中表請嘗新柑，簪紱叢集。纔至未顧尊罍，而呼茶甚急。徑進一巨觥，題詩曰〖詩略〗。」）。
和麗天和尚頌 靈照
遍周沙界聖伽藍，觸處文殊共話談。若有門上覓消息，誰能敢道翠山嵒。（均見《祖堂集》卷十一。）。
麗天和尚
。
無著對文殊話頌 麗天和尚
清涼感現聖伽藍，親對文殊接話談。言下不通好消息，迴頭祇見翠山嵒。（同前。）。
入古寺作（題擬） 措多
此寺何年造，問僧僧不知。繫馬枯松下，拂塵讀古碑。（《祖堂集》卷十一。）（按：《祖堂集》引靈照語云：「措多入古寺，問僧：『此寺名什摩？』其僧不知名額，措多遂作一詩曰〖詩略〗。」疑措多即措大，非人名。）。
游南雁蕩 錢弘儇
十年曾作雁山期，今日來看似故知。好鳥隔林歌侑酒，飛花繞筆索題詩。雲霞眼底原無物，丘壑胸中似有奇。蘿月松風清似水，何妨游衍咏歸遲。（見周喟《南雁蕩山志》卷七引陳玭《嘉靖南雁山志》、鄭思恭《崇禎南雁山志》。此詩承張靖龍同志錄示。）。
始遷青溪望吳興故里 吳黨
平生願嗣叔庠微，誰識飄零事已非。霅水遠從雲外隔，澄江獨向月中歸。煙橫野渡行舟穩，露下衡門步屐稀。潮夕不通音問杳，故鄉冷落釣魚磯。（光緒十年刊李詩纂《淳安縣志》卷十五，原署：「周吳黨。」）。
偈 一 德謙
明招一拍和人希，此是真宗上妙機。石火瞥然何處去，朝生鳳子合應知。
偈 二 德謙
驀刀叢裏逞全威，汝等應當（《五燈會元》作「諸人」）善護持。火裏鐵牛生犢子，臨歧誰解湊吾機。（見《景德傳燈錄》卷二十三、《五燈會元》卷八。）。
和翠巖和尚示後學偈 德謙
入門通後土，正眼密呈珠。當機如電拂，方免病拪蘆。（《祖堂集》卷十，原署明照和尚，「照」應作「招」。）。